Фоторадар (камера) орқали қоидабузилишни қайд этиш\nФоторадар (камера) орқали йўл ҳаракати қоидалари бузилиши ҳолати қайд этилганда\nмаъмурий баённома расмийлаштирилмайди;\nҳуқуқбузарлик содир этган шахснинг иштирокисиз махсус шаклда жарима солиш тўғрисидаги қарор чиқарилади;\nҳуқуқбузарнинг талонига белги қўйилмайди;\nтранспорт кимнинг бошқарувида бўлишидан қатъий назар маъмурий жавобгарликка унинг мулкдори (юридик шахс бўлса, фойдаланиш учун масъул бўлган шахс) тортилади;\nчиқарилган қарор 3 кун ичида буюртма почта орқали ҳуқуқбузарга юборилади;\nқарордан норози бўлганлар, қарор устидан юқори турувчи органга (мансабдор шахсга) ёки маъмурий ишлар бўйича туман (шаҳар) судьясига шикоят бериш мумкин;\nжарима ҳуқуқбузарга қарор топширилган кундан бошлаб 15 кун ичида тўланиши лозим (жарима ўз вақтида тўланмаса қарор ҳуқуқбузарнинг иш жойи, ўқиш жойи, Пенсия жамғармасининг туман (шаҳар) бўлими, Мажбурий ижро бюросига юборилади);\nжарима махсус мобил иловлар орқали онлайн тарзда тўланиши мумкин.\nФоторадар (камера) орқали қайд қилинган жарималарни ҳавола орқали текшириш мумкин.\nЖарималарни онлайн тўлов тизимлари орқали тўлаш мумкин (UPAY.UZ, PAYME.UZ).\nЎзбекистон Республикаси Ички ишлар вазирлигига электрон мурожаат юбориш.\n«Радар». Йўлларда автомобиль ҳайдовчилари белгиланган тезликка риоя этиши радарлар ёрдамида назорат қилинаётганлигини билдирувчи йўл белгиси. Ушбу йўл белгиси белгиланган ҳаракатланиш тезлиги назоратга олинган барча жойларга ўрнатилиши шарт.\nЎзбекистон Республикаси Вазирлар Маҳкамасининг"Йўл ҳаракати қоидаларини тасдиқлаш тўғрисида"ги қарори\nЙўл ҳаракати қоидаларининг бузилишига доир маъмурий ишларни кўриб чиқиш тартиби тўғрисидаги йўриқнома (2240-сон, 05.07.2011 йил).\nЎзбекистон Республикаси Вазирлар Маҳкамасининг 2018 йил 1 декабрдаги 975-сон қарори.


ПЗР тест натижаларини қалбакилаштириб сотаётган шахслар ушланди — Sof.uz\nЖАҲОН 349,929,197 278,475,467 5,610,193\nПЗР тест натижаларини қалбакилаштириб сотаётган шахслар ушланди\n5.11 09:22 211 Ўзбекистон\n2021 йил 22 октябр куни Фарғона вилояти ИИБ ТХТБга келиб тушган маълумотга асосан, моддий манфаатдорлик эвазига фуқароларга Давлат чегарасидан ўтиш учун коронавирус инфекцияси натижалари ҳақида қалбаки маълумотнома тайёрлаб берувчи шахсни фош этиш бўйича ҳуқуқни муҳофаза қилувчи орган ходимлари билан ҳамкорликда тезкор тадбир ўтказилган.\nЎтказилган тадбир давомида, 1987 й.т. Қува туманида яшовчи Х.М. ўзи ишлайдиган Қува туманидаги “ОМАД ЮРТ ФАРОВОНЛИГИ” номли авиакасса ичида тезкор тадбирга жалб қилинган “махсус мижоз”га экспресс ПЗР-тест таҳлилининг “манфий” натижаси ҳақида қалбаки маълумотномани тайёрлаб бериш учун 150 минг сўм пул олган вақтида ушланган.\nШунингдек, 29 октябр куни Хоразм вилояти Урганч шаҳридаги «УЗ МЕД» хусусий клиникаси ишюритувчиси 2000 й.т. Урганч тумани, Ғойбу қишлоғида яшовчи Ш.Р. тезкор тадбирга жалб қилинган “махсус мижоз”га экспресс ПЗР-тест таҳлилининг “манфий” натижаси ҳақида маълумотнома тайёрлаб бериш учун 340 минг сўм пулларини олган вақтида Хоразм вилояти ИИБ ТХТБ ходимлари томонидан ушланган.\nБундан ташқари, 3 ноябр куни Самарқанд вилояти ИИБ ТХТБ ходимлари томонидан ўтказилган тезкор тадбир давомида, 2001 й.т. Самарқанд вилоятининг Самарқанд шаҳрида яшовчи Ф.М. тадбирга жалб қилинган “махсус мижоз”га ПЗР-тест таҳлилининг “манфий” натижаси ҳақида маълумотнома тайёрлаб бериш учун 150 минг сўм пул олаётган вақтида аниқланиб ушланган.\nЮқоридаги ҳолатлар юзасидан терговга қадар текширув ҳаракатлари олиб борилмоқда.\n10:40 63 Ўзбекистон\n10:12 80 Тиббиёт\nБугун, 09:31 87 Ўзбекистон


Алеш Лопрайс InstaForex Loprais Team ралли жамоасининг пилоти ва PR-менеджери, бутун жаҳонда машҳур бўлган "Татра" юк автомобиллари учун эҳтиёт қисмларни ишлаб чиқариш соҳасида тадбиркор ҳисобланади.\nАлеш Лопрайс 1980 йил 10 январда Чехияда, Оломуц шаҳрида "Дакар" ралли чемпионлари оиласида туғилди, шу сабабли ҳам ралли мусобақаларига мунтазам тайёргарлик кўриш муҳитида улғайди. Илк болалигиданоқ у машиналарни таъмирлашда иштирок этиб, кўп вақтини уйдан кўра устахонда ўтказар эди.\nМашҳур "Дакар" ралли-марафонининг олти карра чемпиони, Алеш Лопрайснинг амакиси Карел Лопрайснинг ИнстаФорекс TVга эксклюзив интервьюсида таъкидлашича, Алеш унинг пойгачи "Татра" машинасига етти ёшлигида ўтирган экан, ана шунда у ўз ҳаёт йўлини танлаган экан. Алеш ота-онаси унинг Чехиядаги Олий ўқув юртларидан биридаги ҳуқуқшунослик факультетига киришини исташди ва мажбур қилишди, лекин бўлажак пойчасига ҳуқуқшунос бўлиш насиб этмади.\nПойгалардан ташқари Алеш велосипедда тоғ йўлларини тадқиқ этиб, парашют билан сакраб, дельтапланда парвоз қилиб, спортнинг экстемал турлари билан шуғилланар эди. Парвозларнинг бири икки умуртқа поғонасининг синиши билан якунланди, унинг бахтига оғир оқибатлар келиб чиқмади. Лекин парапланерлик машғулотлари билан бундан кейин шуғилланишдан воз кечишига тўғри келди.\n2006 йилда Карел Лопрайс мусобақалар вақтида жароҳатланиш олди, бу жароҳат унинг мартабасига чек қўйди. Алеш ўз амакисининг ишини давом эттиришга қарор қилди, у 2007 йилда пойгачи юк машинасининг рулига пилот тариқасида ўтирди ва "Дакар" ралли-марафонида совринли ўринни эгаллади.\n2008 ва 2009 йилларда Алеш ўз жамоасига "Марказий Европа ралли"сида ва "Ипак йўли" раллисида бронза медалини келтирди. Алеш Лопрайс InstaForex Loprais Team жамоаси янгилангандна ва ИнстаФорекс компанияси билан ҳамкорликни бошлагандан сўнг ниҳоят аҳамиятга кўра иккинчи бўлган жаҳон раллиси - "Ипак йўли 2011"да ўзининг биринчи жиддий ғаабасига эришди. 2012 йилда Алеш ўз жамоасини "Дакар" раллисида ғалабага томон етаклаётган эди, лекин финишгача бўлган икки босқичда аянчи аварияга учради, шундан сўнг олинган жароҳатлардан узоқ вақт даволанди. Ўша йилнинг зида Алеш ва унинг InstaForex Loprais Team жамоаси ҳам "Ипак йўли 2012" раллисида биринчи ўрин учун кураш олиб борди, лекин раллидан иккинчи етакчи голландиялик Де Рой каби охирги босқичдан олдингисида Алеш техник муаммоларга дучор бўлиб, пойгадан чиқиб кетди. Бу йил "Дакар 2013" раллисида Алеш икки етакчидан бири бўлиб ҳисобланар эди. У босқичлардан бирида ғолиб бўлиб чиқди, иккинчисида эса етакчи учликда финишга етиб келди. Алеш ўзининг 503 рақамли юк машинасида бирча иштирокчилар орасида энг яхши тезликка ва жуда аъло даражадаги бошқариш техникасига эришди, бироқ босқичлардан бирида унинг "Татра" машинаси двигатели ўчиб қолди ва Алеш жамоаси икки соат вақтини йўқотди, шу билан етакчиликни ҳам бой берди. Жамоасининг қаттиқ уринишларига қарамай, йўқотилган вақтни тиклаб олиш имкон бўлмади. Бироқ автоспорт экспертларининг ва журналистларининг баҳолашларига кўра айнан Алеш Лопрайс "Дакар 2013" раллисининг энг яхши пилоти деб эътироф этилди.\nАлеш ҳеч қачон кўнглини чўктирмайди ва рақиблари, тақдири билан тинимсиз курашишда давом этади, чунки Алешнинг айтишича, пойгалар унинг учун иш ҳам эмас, ҳавас ҳам эмас, у унинг оиласи тарихи ва унинг ҳаёти услубидир.


Шавкат Мирзиёев бир гуруҳ ҳарбий хизматчиларни мукофотлади | Qalampir.uz\nШавкат Мирзиёев бир гуруҳ ҳарбий хизматчиларни мукофотлади\nЖамият\t14 Январь 18:37 7043\nЎзбекистон Республикаси Президенти Шавкат Мирзиёевнинг фармонига мувофиқ, Ўзбекистон Республикаси Қуролли Кучлари ташкил этилганининг 29 йиллиги ҳамда Ватан ҳимоячилари куни муносабати билан ҳарбий хизматчилар ва ҳуқуқни муҳофаза қилиш органлари ходимларидан бир гуруҳи ҳарбий унвонлар, орден ва медаллар билан тақдирланган эди. Бугун, 14 январь куни ана шу юксак мукофотларни топшириш маросими бўлиб ўтди. Бу ҳақда Президент Матбуот хизмати хабар бермоқда.\nПрезидент, Қуролли Кучлар Олий Бош Қўмондони йиғилганларни, барча ҳарбийларни, уларнинг оила аъзоларини байрам билан муборакбод этган.\n“Илгари армия алоҳида, халқ алоҳида бир дунё эди. Президент Шавкат Мирзиёев илк кунлардан “халқ билан армия – бир тану бир жон” деган муҳим ғояни илгари сурди ва вазият тубдан ўзгарди”, дейилади хабарда.\nҲарбий қисмлар эшиклари халқ учун, бўлажак Ватан посбонлари – ёш авлод учун ҳамиша очиқ бўлиши кераклиги таъкидланган.\n“Армия фақат қурол ва аслаҳа билангина кучли ҳисобланмайди, балки она Ватан учун жонини аямайдиган ҳарбийлар – аскар ва офицерлар, генераллар билан қудратлидир. Армиямизнинг имкониятлари ва жанговар салоҳиятини белгилайдиган асосий омил мана шу, десам, ўйлайманки, сизлар ҳам бу фикрга қўшиласиз”, дея таъкидлади Президент.\nМаросимда бугун дунёнинг турли нуқталарида тинчлик ва осойишталикка таҳдид ва хатарлар, қарама-қаршилик ва тўқнашувлар юз бераётгани қайд этилган. Ушбу хавфларга муносиб қарши тура олиш учун инсонда чинакам ватанпарварлик, юксак билим ва тафаккур, метин ирода бўлиши зарурлиги таъкидланган.\n“Буюк саркарда Амир Темур бобомиз: “Аскарлари ботир эл қудратли бўлур”, деганларида айнан ана шу ҳақиқатни назарда тутган эдилар. Мен ҳар бир аскар, Ватаннинг ҳар бир посбони Амир Темур ва улуғ лашкарбошиларимиз ўгитларини, уларнинг ҳарбий меросини чуқур билиши керак, деб қайта-қайта таъкидлаб келаман. Бу ўлмас ва бебаҳо мерос ҳозирги кунда ҳам ҳар биримизнинг қалбимизга чексиз ғурур бахш этади, муқаддас тупроғимизга садоқат туйғуларини кучайтиради”, деган Шавкат Мирзиёев.\nПрезидент юксак давлат мукофотларига сазовор бўлган жасур ҳарбийларни ана шундай аждодларнинг чинакам ворислари, деб атаган.\nМаросимда Фавқулодда вазиятлар вазирлиги, Давлат хавфсизлик хизмати, Миллий гвардия, божхона тизими ва ички ишлар органлари ходимлари иштирок этган.\nОлий Бош Қўмондон йиғилганлар тимсолида бугун жойларда юксак давлат мукофотларини қабул қилиб олаётган барча ҳарбий хизматчиларни самимий табриклаган.\nПрезидент Шавкат Мирзиёев унвон тўғрисидаги гувоҳномаларни, орден ва медалларни тантанали равишда топширди. Ватан ҳимоячиларига сиҳат-саломатлик, зиммасидаги олижаноб вазифаларни самарали адо этишда улкан зафарлар тилаган.\n09 Май 17:50 32466\n11 Май 13:12 27698\n09 Май 18:35 23706\n10 Май 13:06 22993\n09 Май 11:31 22408


Тожикистон Миллий банки 1, 3, 5 номинациядаги қоғоз пулларни алмаштиради\n16:28 / 24.07.2017\nТожикистон Миллий (марказий) банки 1,3 ва 5 сомоний бўлган танга пулларни муомалага киритди. Бу ҳақда ТМБ раиси ўринбосари Жамолиддин Нуралиев журналистлар билан учрашувида маълум қилди, деб ёзмоқда Азия-Плюс агентлиги.\nУнинг сўзларига кўра, миллий валютанинг 1,3 ва 5 номинациядаги қоғоз пулларга жуда талаб катта, шу сабабли улар тезда яроқсиз ҳолга келмоқда.\nНуралиевнинг айтишича, шу боис биринчи ярим йилликда Тожикистонда 343 миллион сомоний муомаладан олинган.\nЭндиликда, тез орада уларнинг ўрнини танга пуллар эгаллайди.\nНуралиев, шунингдек, Тожикистон ЯИМ ҳажмига ҳам ойдинлик киритган. Биринчи ярим йилликда мамлакат ялпи ички маҳсулоти 24 миллиард 24 миллион сомонийни ташкил этган. Ҳақиқий ўсиш 6 фоизни ташкил этган.\nМамлакат иқтисодиёти саноат соҳасининг 21,3 фоиз ва аграр соҳанинг 6,4 фоизга ўсиши эвазига таъминланган.\nЙилнинг ўтган 6 ойи мобайнида инфляция даражаси 5,9 фоизни ташкил этган. Бу ўтган йилнинг ўтган даврига нисбатан 2,8 фоизни ташкил этган.\nТожикистон ташқи савдо айланмаси январь-июнь ойларида 1,6 миллиард долларни ташкил этиб, ўтган йилга нисбатан 37,5 млн доллардан кўпроқдир.


Ўзбекистон Афғонистонда музокара олиб борувчи жамоа тузилганини олқишлади » Muzlik.uz - O‘zbekiston yangiliklari\nЎзбекистон Афғонистон раҳбарларининг инклюзив музокаралар олиб борувчи жамоасини шакллантириш тўғрисидаги келишувини маъқуллади. Бу ҳақда Ташқи ишлар вазирлиги хабар қилди. Қайд этилишича, Ўзбекистон ушбу келишувни мамлакатнинг ички сиёсий инқирозини тинч йўл билан ҳал этиш жараёнидаги муҳим қадам деб қабул қилди. «Айни босқичда ўт очишни ва зўравонликни тўхтатиш бўйича аввал эришилган келишувларнинг бажарилиши, барча манфаатдор томонлар, шу жумладан „Толибон“ ҳаракати иштирокида умуммиллий афғонлараро мулоқотга ўтиш ўта муҳимдир» — дея таъкидланади вазирлик баёнотида. Ўзбекистон Афғонистон халқи билан дўстлик ва яхши қўшничилик муносабатларини янада ривожлантириш ва мустаҳкамлаш, мамлакатда барқарор ва узоқ муддатли тинчлик ўрнатиш жараёнини ҳар томонлама қўллаб-қувватлаш тарафдори эканлигини яна бир бор баён қилди. "Газета.uz"да реклама Эслатиб ўтамиз, Америка Қўшма Штатлари ва Толибон ҳаракати ўртасида 29 февраль куни имзоланган битимига асосан, 10 мартга қадар Афғонистон ҳукумати қамоқхоналардан 5 минг маҳбусни, Толибон томони ҳам асирга олинган минг нафар ҳукумат кучларини озод қилишиги лозим эди. Бироқ алмашув амалга ошмади. «Афганистан.ру» сайтининг ёзишича, мамлакатнинг амалдаги раҳбари Ашраф Ғани ва унинг асосий рақиби Абдуллоҳ Абдуллоҳ ўртасидаги президентлик сайлови натижалари бўйича фарқлар 10 мартга белгиланган афғоналараро учрашув амалга ошишига имкон бермади. Сиёсатчилар ҳукумат делегацияси таркиби бўйича келиша олмаган. Бироқ кейинчалик, 31 март куни Абдуллоҳ Абдуллоҳ жамоа таркибини маъқуллади. Маҳаллий ToloNews нашрининг хабар беришича, Афғонистон ҳукумати ва Кобулга келган Толибон ҳаракати делегацияси музокаралар ўтказиб, маҳбусларни озод этиш масаласида муваффақиятга эришган. Музокаралар 1 апрель, чоршанба куни ҳам давом этди.\nТИВда «Толибон» ҳаракатининг сиёсий офиси раҳбари билан учрашув бўлиб ўтди\nАбдулазиз Камилов «Толибон» раҳбарияти билан учрашди\nЎзбекистон Кобул ва «Толибон» мулоқотини йўлга қўйиш устида иш олиб бормоқда


Видео: Кубаликлар ҳамқишлоғининг дафн маросимини саҳналаштиришди\n08:59 / 06.02.2017\nКубадаги Сантьяго-де-лас-Вегас қишлоғида карнавал мавсуми саҳналаштирилган “дафн маросими” билан якунланди – кўчалар бўйлаб тирик инсон бўлган тобутли “мотам” маросими ўтган.\nБу анъанага қарийб 30 йил бўлиб, “Паченчо дафн маросими” номига эга. Жорий йилда бош қаҳрамон ролини “ижро этиш” 52 ёшли Дивальдо Агиаруга насиб этди. Эркак ролга шунчалик киришиб кетдики, “ғамга ботган” ҳамқишлоқлари ва “бева”си у туфайли кўз ёши тўкаётганликларида афтини буриштириб олди.\nМаҳаллий аҳоли вакилларининг сўзларига кўра, бу ноодатий байрам – вафот этган инсон устидан кулиш эмас, балки ҳаётий муаммолар майда экани ва умрнинг ўзи нақадар бебаҳолигини эслатиб қўйишни мақсад қилган.\n15:45 / 19.05.2018


Индонезиялик аёл саломатлигини тиклаш учун сув ичишдан воз кечди - zarnews.uz\nИндонезиялик 35 ёшли аёл Софи Партик ўзининг бўғинларидаги оғриғи, ошқозонидаги муаммоси, кўзлари остидаги ажинлари ва аллергиядан қутулиш учун ғалати воситадан фойдаланишга қарор қилди. У дугонасининг маслаҳатига кўра сув ичишдан воз кечди.\nВрачлар бу муаммолардан халос бўлиши учун унга шифокор ва косметологга мурожаат қилишни маслаҳат беришига қарамай, аёл ўз қарорида қатъий турибди.\n«Дейли мейл» газетасининг ёзишича, Софининг “қуруқ рўзаси» ҳар куни 13-14 соат давом этади. Шундан сўнг у турли мева шарбатлари ичади. Унинг айтишича, мева шарбатларидан у организм учун зарур бўлган суюқликни олар экан. Биринчи бўлиб уни ташвишга солаётган кўзлари остидаги ажинлар йўқолди ва ўзини енгил ҳис қила бошлади.\n«Мен “қуруқ рўза” тутишни бошлаганимда тез орада организм шишадаги ёки водопроводдаги оддий сувга эҳтиёж сезмаслигини англадим, - дейди Софи. – Бу буйраклар дам олишига ёрдам беради, шундан кейин улар яхши ишлай бошлайди».\nДастлабки кунларда унинг оғзи қуруқшаб, мияси сув талаб қила бошлади. Лекин у чидам билан тажрибасини давом эттирди. Бир йилдан буён Софи ўзининг бу «рўза»сини 52 соатга етказди. Энди эса 10 кунга узайтирмоқчи.\nТўғри, врачлар бу унинг соғлиғига жиддий путур етказиши, буйракларда тош пайдо бўлишига олиб келиши ҳақида огоҳлантиришмоқда. Витаминлар ва минерал моддалар етишмаслиги, сувсизлик одамни ҳушидан кетказиши ва қон босимини тушириб юбориши мумкин.\nСофи эса саломатлиги яхшилангани, сувдан воз кечиш орқали ўзини куч-қувватга тўлгандек ҳис этаётганини таъкидлайди. Аммо у “бундай даволаш ҳаммага ҳам тўғри келавермайди, унга руҳий тайёргарлик ва қатъий ишонч талаб этилади”, дейди.\n«Мир новостей» (2020 й. 7-сон).


Ўзбекистон ва Қатар Бош вазирлирининг ўринбосарлари Тошкентда кўп (...)\nЎзбекистон ва Қатар Бош вазирлирининг ўринбосарлари Тошкентда кўп қиррали ҳамкорликни фаоллаштириш йўлларини муҳокама қилди\nЎзбекистон Бош вазирининг ўринбосари – инвестициялар ва ташқи савдо вазири Сардор Умурзоқов Қатар Бош вазирининг ўринбосари, ташқи ишлар вазири шайх Муҳаммад бин Абдураҳмон Ол Соний билан учрашув ўтказди, деб хабар бермоқда “Дунё” АА мухбири.\nИнвестициялар ва ташқи савдо вазирлиги маълумотига кўра, учрашув кун тартиби доирасида икки томонлама ҳамкорликнинг асосий масалалари ва икки мамлакат ўртасидаги сиёсий, савдо-иқтисодий, инвестициявий, транспорт ва логистика, маданий-гуманитар соҳалардаги муносабатларни чуқурлаштириш истиқболлари юзасидан фикр алмашилди.\nТомонлар жорий йилнинг февраль ойида Доха шаҳрида Ўзбекистон ва Қатар ташқи ишлар идоралари ўртасида ўтказилган икки томонлама сиёсий маслаҳатлашувлар якунларига юқори баҳо бердилар ҳамда ҳукуматлараро мулоқотни фаол давом эттириш муҳимлигини таъкидладилар. Аввалги икки томонлама учрашув ва тадбирларда эришилган келишувларни ҳаётга татбиқ этишга қаратилган “Йўл харитаси”нинг амалга оширилиши ҳамда бу борадаги долзарб масалалар муҳокама қилинди.\nЭнергетика, қишлоқ хўжалиги, озиқ-овқат ва кимё саноати, қурилиш материаллари ишлаб чиқариш, транспорт ва туризм каби йўналишларда инвестиция соҳасидаги ҳамкорликни ривожлантиришнинг улкан имкониятлари қайд этилди. Уларни рўёбга чиқариш учун яқин орада томонлар ўзбек ва қатарлик тадбиркорлари орасидан бўлажак шерикларни жалб қилиш бўйича иш олиб боради. Томонлар, шунингдек, Қатар компанияларининг энергетика, нефть-газ, кимё ва нефть-кимё соҳаларидаги лойиҳаларни амалга оширишда иштирок этиш имкониятларини алоҳида таъкидлади.\nИнвестиция соҳасидаги шерикликни чуқурлаштириш мақсадида Ўзбекистон Республикаси ва Қатар Давлати ўртасида Инвестицияларни рағбатлантириш ва ўзаро ҳимоя қилиш тўғрисидаги битим бўйича музокараларни жадаллаштириш борасида келишувга эришилди.\nЎзаро савдо соҳасида ишга солинмаган улкан салоҳият мавжудлиги қайд этилди. Савдо айланмасини ошириш имкониятларини биргаликда ўрганиш, мавжуд савдо тўсиқларини бартараф этиш ва учинчи мамлакатлардан келаётган импорт ўрнини босиш бўйича таклифлар тайёрлаш юзасидан келишувга эришилди.\nТомонлар транспорт ва логистика соҳасидаги ҳамкорликка тўхталиб, Қатарнинг “Мозори-Шариф – Кобул – Пешавор темир йўлини қуриш лойиҳасини амалга оширишдаги иштирокининг истиқболларини кўриб чиқдилар ва бу йўналишда навбатдаги тадбирларни белгилаб олди.\nШу билан бирга, банк-молия соҳасида ҳам шерикликни ривожлантириш бўйича келишувга эришилди. Қатар томони Ўзбекистонда исломий банкинг меҳанизмларини жорий этиш учун қатор Қатар банкларини жалб этишда кўмаклашишга тайёрлигини билдирди.\nШунингдек, Ўзбекистоннинг Самарқанд, Бухоро, Хива ва бошқа йирик туристик шаҳарларида замонавий меҳмонхона мажмуаларини қуришни назарда тутган ҳолда, туризм соҳасида ҳамкорликни йўлга қўйиш истиқболлари муҳокама қилинди.\nЎзбекистон ва Қатар ўртасидаги савдо-иқтисодий ва инвестициявий ҳамкорликни ривожлантириш мақсадида томонлар икки мамлакатнинг тегишли идоралари раҳбарларидан иборат қўшма ишчи гуруҳни тузишга келишиб олди.\nУчрашув якунида томонлар жорий йилнинг иккинчи ярмида Доха шаҳрида Савдо-иқтисодий, илмий-техникавий ҳамкорлик бўйича ҳукуматлараро комиссиянинг биринчи йиғилиши ҳамда Ўзбекистон – Қатар Ишбилармонлар Кенгашининг биринчи йиғилишини ўтказишга келишди.\nШунингдек, тадбир якунида эришилган келишувларни рўёбга чиқариш ва икки давлат ўртасидаги кўп қиррали ҳамкорликни изчил кенгайтириш бўйича навбатдаги тадбирлар белгилаб олинди.


Сайлов 2016: нодавлат телерадиостудитяларнинг сайлов мавзусига бағишланган контенти халқаро талабларга жавоб берадими?\nТошкент, Ўзбекистон (UzDaily.uz) -- Ўзбекистон Республикаси Президенти сайлови мамлакат нодавлат телерадиостудиялари томонидан қандай ёритилмоқда? Мамлакатдаги мустақил студиялар халқаро стандартларга риоя этяптиларми? Президентликка номзодлар учун тенг вақт бериляптими ва тарғибот фаолияти давомида партиялар ва номзодларнинг ҳуқуқлари бузилмаяптими?\nЎзбекистон Электрон ОАВ Миллий ассоциациясининг раиси Фирдавс Абдухолиқов «Ўзбекистон Республикаси Президенти сайловини ёритишда мамлакат нодавлат телерадиостудиялари томонидан халқаро стандартларнинг қўлланилиши: миллий тажриба ва дунё амалиёти» мавзусидаги халқаро давра суҳбатини ана шу саволлар билан очди.\nМедиа соҳанинг миллий ва Болгария, Германия, Латвия, Литва, Дания, Франция ва бошқа мамлакатлардан ташриф буюрган халқаро экспертлар, шунингдек, ЎзЭОАВМАнинг тадбир бўйича хамкорлари – Марказий Сайлов комиссияси, К.Аденауэр номидаги Фонднинг минтақавий ваколатхонаси, ЮНЕСКОнинг Ўзбекистондаги ваколатхонаси, партиялар, давлат ва жамоат ташкилотлари вакиллари анжуманда мана шу ва бошқа саволларга жавоб изладилар.\nМарказий Сайлов комиссияси ҳамда Ассоциация томонидан Президент сайловини ёритиш тўғрисидаги икки томонлама битим имзолангандан кейин нодавлат телерадиостудиялар журналистлари сўнгги йилларда давлат ТВга жиддий рақобат туғдирган ва рекорд даражага етган медиа-контент миқдори тўғрисидагина эмас, балки сайлов мавзусидаги контентнинг сифати ва унинг халқаро стандартларга мос бўлиши ҳақида ҳам жиддий ўйлашди. Бу воқеани Латвиянинг «Телеграф» журнали Бош муҳаррири Андрей Шведов шундай шарҳлайди:”Мен нодавлат телевидение ва Ўзбекистон Марказий сайлов комиссияси ўртасида имзоланган битимни жуда муҳим, деб ҳисоблайман, негаки, хусусий телеканаллар самаралироқ, улар ўз томошабинларига тезроқ етиб боради, улар кўпроқ креатив, чунки хусусий бизнес, рақобат, тезроқ ўйлаш ва ҳаракат қилишга тўғри келади. Нодавлат каналларни сайловни ёритишга жалб этилиши Ўзбекистон сайловчиларига сайлов жараёни, давлат раҳбари лавозимига даъвогарлик қилаётган номзодлар ҳақида кўпроқ билиш имконини беради. Бу ерда мен Ригадан, Латвия, мен сайловларни ёритган бизнинг масс-медиадан ҳеч бир фарқни кўрмаяпман. Менимча, бу ерда ҳамма жиҳатларга тўла риоя қилинмоқда, қолгани эса Президентликка номзодларнинг ўзларига боғлиқ. Ва, агар мағлубиятга учраган номзод ОАВ устидан шикоят қиладиган бўлса, бу ОАВнинг айби эмас. Ҳозирги ҳолатда ОАВ вазиятни, менинг фикримча, мутлақо ҳаққоний акс эттирмоқда, қолганини сайловлар кўрсатади”.\nСайлов мавзусидаги контентларни бойитиш мақсадида сўнгги бир неча ой давомида таниқли халқаро экспертлар иштирокида журналистларнинг сайлов мавзуси бўйича касбий маҳоратини оширишга қаратилган 8 та семинар-тренинг ўтказилди.\nБундай кучайтирилган ҳаракатлар тўлқинига етарлича асос бор, зеро, кун тартибида ўзининг қадрини биладиган ҳар бир медиачи учун шарафли масала – давлат раҳбари сайлови турибди. Ва бу масъулиятни нодавлат секторининг журналистлари яхши ҳис қиладилар: ҳозирга қадар 450га яқин медиа-маҳсулот тайёрланиб, республикадаги нодавлат телерадиостудиялар эфирига 2 минг мартадан ортиқ узатилди. Сайловнинг моҳияти ва аҳамиятини, асосий қоидалар ва овоз бериш тартиби, сайлов участкалари фаолияти ва бошқа масалаларни тушунтириш мақсадида 40 дан ортиқ ижтимоий роликлар тайёрланди ва улар 4,5 минг мартадан ортиқ эфирга берилди.\nНодавлат сектор бу масалада анъанага кўра, халқаро тажрибага эътибор қаратди ва зарар кўрмади. Ассоциация ёш журналистларни ўқитиш учун чет элдан медиа-соҳанинг энг яхши халқаро экспертларини таклиф қилди. Экспертлар билан мулоқотда бўлиб, биз улар нодавлат секторнинг 2016 йилги Президент сайлови кампаниясини ёритиш масалаларида халқаро меъёрларга мувофиқлигини қандай баҳолаётганларини билдик.\nЮНЕСКОнинг катта маслаҳатчи ва консультанти, ЮНЕСКОнинг сўз эркинлиги бўйича бўлими собиқ директори Могенс Шмидт (Дания) қўйидагиларни таъкидлади: «Ўзбекистонда сайловларни ёритиш жараёнида ва ОАВ фаолиятида ҳам кўплаб халқаро экспертларнинг қатнашаётгани фавқулодда муҳим ҳисобланади. Масалан, мен ўзим Данияданман. Австралия, Франция, Германия, Латвия, Литвадан ҳам экспертлар бор. Яъни, шу йўсинда, турлича тажрибага эга бўлган барча экспертларни бир мамлакатга тўплаш орқали Ўзбекистон журналистлари тажрибасини, касбий тажрибасини бойитиш имконияти пайдо бўлади».\nИлғор тажрибани ўрганиш ва ундан ўз контентини яратишда фойдаланиш медиа-соҳа учун биринчи рақамли вазифага айланди. Жануби-шарқий Европада ОАВни ривожлантириш бўйича эксперт, SEECOM Президенти, Коммуникациялар бўйича Евро¬па директорлар кенгаши ассоциацияси аъзоси (EACD) Огниан Златев (Болгария) бу ташаббусни ижобий баҳолайди:\n“Ўзбекистон ОАВ халқаро тажрибаларни тадбиқ этаётгани жуда яхши, яна бир муҳим жиҳат - экспертларни таклиф қилишмоқда. Бу эса мамлакатингиз ОАВ илғор тажрибаларга риоя қилаётганидан далолатдир ва бу уларнинг фаолиятларида ёрдам беради. Фикримча, бу ерда умуман барча иш халқаро стандартларга мувофиқ амалга оширилмоқда, Экспертлар таъкидлаганидек, ОАВнинг сайловни ёритиш жараёнидаги иши барча номзодлар тенг имкониятларга эга бўлишлари учун балансланган ва виждонан,халол бўлади. ОАВ ва жамиятга бир хилда кириш ҳуқуқи берилади, шунинг учун ўйлайманки, бу маънода ҳаммаси жойида, деб таъкидлади болгариялик эксперт”.\nЯна бир янгилик нодавлат тележурналистлар ғарбда урф бўлган ток-шоу тайёрлашга қарор қилишди ва бу борада ҳам муваффақиятга эришди. МСК ходимлари, Ўзбекистон парламенти депутатлари, сиёсий партиялар, Президентликка номзодларнинг ишончли вакиллари, шунингдек талаба ёшлар иштирокидаги “Менинг овозим” тобора кўпроқ мухлисларни ўзига жалб этмоқда. Бугун кўрсатув нодавлат эфирда энг юқори рейтингга эга бўлган дастурлардан бири ҳисобланади. Эътиборлиси, унинг асосий “ишқибозлари”лари, шунингдек, бошловчилари ҳам, ёш авлод вакилларидир, зеро, ток шоу уларнинг кўпчилиги учун ўзини қизиқтирган саволларни очиқ бериш мумкин бўлган қулай майдондир. “Бугун биз Ўзбекистонда нодавлат оммавий ахборот воситалари аҳоли ўртасида жамоатчилик фикрини шакллантириш учун янада керакли сиёсий куч бўлиб бораётганини кузатяпмиз.Менга, даниялик фуқарога, масалан,Ўзбекистонга келиш ва сайловга тайёргарлик жараёнини кузатиш жуда ёқимли бўлди.Айниқса, ахлоқсиз лексика, таҳдидлар, умуман дуч келган нарсалар қўлланган Америкадаги сайловдан кейин. У ерда номзодлар ток-шоу вақтида бир-бирларини ўлдириб қўйишларига оз қолди. Республикангиз бутунлай бошқа йўлдан боргани ва бу йўлда давом этаётганидан ҳурсандман”, - деб таъкидлади Страдин номидаги Рига университети Европа тадқиқотлари факультети профессори, Baltic-Сourse.com интернет-журнали халқаро кузатувчиси Юджин Этерис (Латвия).\nАйнан ушбу фикрни Латвиянинг “BNS” таҳририяти халқаро янгиликлар муҳаррири Алвис Эглитис давом эттирди: «Мен, хусусий телестудиялардан бири сайловга бағишланган ток-шоуни тасвирга олаётгани шоҳиди бўлдим, унда партиялар вакиллари нима учун айни ўзларининг номзодлари мамлакат Президенти бўлишини исташларини исботлаб беришди. Шу билан бирга ОАВда партияларнинг позициялари ва президентликка номзодларнинг сайловолди дастурлари етарлича кенг ёритилаётганини кўрдим. Булар менга ҳозирги кунда Ўзбекистонда сайловолди курашини ёритишда замонавий журналистик усуллар жуда фаол қўлланилаётгани ҳақида ҳулоса чиқариш имконини беради».\nДавра суҳбатида иштирок этган халқаро экспертлар ўз сўзларида кўп бор нодавлат телерадиостудиялар ёшлари ҳақида фикр билдирдилар. Ёшларга ишонч – нодавлат секторнинг катта афзаллигидир, Бунга сабаб нодавлат ТАВнинг ижодий ва техник ходимларининг асосий қисмини 25 ёшга тўлиб-тўлмаган ёшлар ташкил этишидагина эмас, балки Ўзбекистон ахолисининг 60 фоиздан ортиғи 30 ёшгача бўлганлардан иборат эканида ҳамдир. Шубҳасиз, бундай вазиятда «ёшлар томонидан ёшлар учун» формати энг самаралидир., Германия маҳаллий телекомпаниялар ассоциацияси Прези¬денти, «Sachsen Fernshen GmbH & Co. Fernseh- Betriebs KG» телекомпанияси ишлар бошқарувчи¬си Рене Фалькнер (Германия) ёшлар салоҳияти ҳақида шундай фикр билдирди: «Мамлакатингиз журналистлари яхши ишлайдилар. Улар тўртинчи ҳокимият мақомига эга эканликларини ҳис қиляпман, улар ўз ишларини яхши кўрадилар, муайян мақсадга эгалар. Мен шунингдек, ТВ ва радиода бўлганидек, газеталардаги журналистлар ишларининг қизиқарли натижаларини кўряпман. Ўзбекистон медиаси янги билимлар учун очиқлиги қувонтиради. Албатта, ўз касбига меҳр ҳам журналистика ва умуман медиа саноатидаги аҳамиятга молик ижобий сифатлардан биридир».\nХалқаро экспертлар шу билан бирга фуқаролар, айниқса ёшларни ахборот билан таъминлаш борасида қатор фикрлар билдиришди,тавсиялар беришди. ЕХҲТнинг Венадаги ОАВ эркинлиги масалалари бўйича вакили эксперти, Литва Журналистлари уюшмаси раиси, Литва радио ва телевидение комиссияси аъзоси Дайнюс Радзьявичиус (Литва) бу борада қўйидагиларни таъкидлаб ўтди: «Бугун ОАВнинг ривожи биринчи навбатда янги технологияларнинг ривожи демакдир.Мен учун энг қизиқарлиси ёшлар сайловга қандай муносабатда эканликларини билиш бўлди. Европа тажрибаси 19-20 ёшлиларнинг ҳаммаси ҳам овоз беришда қатнашмаслигини кўрсатмоқда. Аксарият холларда уларнинг атиги 15-20 фоизи сайловга келади..Очиқ айтганда, сиёсат ва мамлакат ижтимоий ҳаётига қизиқиш улар учун биринчи ўринда турмайди. Шунинг учун ёш авлодни сайловларга жалб этиш бугунги кунда журналистлар учун энг мураккаб вазифа ҳисобланади».\nЛатвиялик экспертнинг фикрича, ахборотни ёшлар ўзлари ўрганган нарсаларда, масалан, смартфонларда олишларини истасак, унда биз масаланинг техник томонлари ҳақида ҳам ўйлашимиз керак. Ёшларни ҳам, катта ёшдагиларни ҳам мультимедиа маҳсулотларидан фойдаланишга, жадваллар, номзодлар, уларнинг сиёсий дастурлари ҳақидаги далилларга қизиқтириш – хатто энг замонавий журналистлар учун ҳам осон вазифа бўлмайди.. Шу билан бирга уларнинг интернет-платформаларга кира олишларини таъминлаш лозим, шундай қилиш керакки, ёшлар сарфланаётган мегабайтларни ҳисоблаб ўтирмасинлар. Эҳтимол айни ЎзЭОАВМА тажрибаси ва МСК билан тузилган битим истиқболда, аввалдан, одамларга тез, қулай, турли форматларда ахборот олиш имкониятини берадиган махсус ўқув дастурларини, маълум платформаларни тайёрлаш учун шароит бўлганда ёрдам берар».\nНодавлат сектор ўтган йилларда сайлов кампанияларини ёритиш борасида тўпланган тажрибаларнигина эмас, балки янги усул ва технологияларни ҳам ишга солган ҳолда кун сайин такомиллашиб бормоқда. Мустақил журналист, Шарқий Европа, Кавказ, Марказий Осиё мамлакатлари бўйича эксперт Биргит Ветцелнинг фикрлари эътиборни тортади.\n«Биз бу ерда томоша қилган контент нодавлат ОАВнинг сайловни ёритишга ҳар жиҳатдан жуда яхши тайёргарлик кўрганини ва ёритишга тайёр эканини намойиш этади. Бу эса нодавлат ОАВ секторида мамлакат Президенти сайловини ёритиш бўйича улкан ишлар амалга оширилганидан сўз очади. Сиз ҳақиқатан ҳам сайловчиларни бу мамлакат фуқароси сифатида қандай ҳуқуқларга эга эканлиги ҳақидаги ахборот билан таъминлаяпсиз. Шу билан бирга сайловолди харакати босма нашрларда, ток-шоулар воситасида кенг кўламли ёритилмоқда. Бу бўлажак сайловни ёритишдаги умумбашарий стандартлар томонга қўйилган катта қадамдир. Ҳар бир фуқарода овоз бериш ҳуқуқи борлигини кўрсатадиган катта иш қилинган”.\nЭкспертларнинг фикрича, Президент сайлови арафасида ўзбек медиачилари фуқаролик позицияларини фаол ифода этмасдан, Ўзбекистонда сайловолди жараёнини кенг қамровли ёритиш учун яратилган имкониятлар ва шарт-шароитларни намойиш қилмасдан ҳақиқий демократия бўлиши мумкин эмаслигини жуда яхши тушунадилар. Бунга эса фақат мунтазам равишда ўз ишларини такомиллаштириш ва тажриба орттириш.дунёдан ўрганиш орқали эришиш мумкин. Бу хулосани Париждаги Agence France-Presse (AFP) ахборот агентлиги бош муҳаррири, Ижтимоий тармоқлар бўлими бошлиғи ўринбосари Амандин Амбреньи(Франция) ҳам қўллаб-қувватлайди:\n“Мен ОАВ маконида қандай ўзгаришлар юз бераётгани билан танишдим. ЭОАВМА билан ҳамкорлик қилаётган халқаро экспертлар даражасидан, ўзбек томони халқаро экспертлар билан очиқ ҳамкорлик қилаётганидан жуда таъсирландим. Журналист сифатида айнан шу ҳамкорликнинг очиқлигини қайд этишни истардим”.\nБугун долзарб бўлган сайловнинг моҳияти ва аҳамияти, овоз беришнинг асосий қоидалари ва тартиби, сайлов участкаларининг иши, фуқаролар ҳуқуқларига бағишланган медиа махсулотлар, теле ва радиороликлар ортида неча ўнлаб ўз ишининг усталари, касбини жон-дилидан севганларнинг меҳнати бор. Майли, улар кўп йиллик иш тажрибасига эга эмасдирлар, бироқ, касбда асосийси - янги билимларни эгаллашга интилиш, вазифани тушуниш ва ўз ишига масъулият билан муносабатда бўлишдир. ЮНЕСКОнингЎзбекистондаги ваколатхонаси раҳбари Криста Пиккат шундай фикр билдиради: «ЎзЭОАВМАнинг ижодий жамоаси бу йўналишда жуда сермаҳсул иш қилди. Жамоа аъзолари ушбу сиёсий муҳим жараёнга катта масъулият билан ёндашдилар. Мен кампания доирасида ўтган дебатлар шоҳиди бўлдим. ЎзЭОАВМА сайловни қабул қилинган дунё стандартларига мувофиқ ёритмоқда».


Фермернинг “оҳи”ни ким эшитади? – Сурхон тонги\nБош саҳифа / Жамият / Фермернинг “оҳи”ни ким эшитади?\nОктябр 3, 2017\tЖамият Изоҳ қолдириш 805 Кўрилди\nТаҳририятимизга Қумқўрғон тумани “Янгиер” маҳалласида яшовчи фуқаро Акмал Абдуллаевдан шикоят хати келди.\nУнда 70 ёшли отахон Имомқул Абдуллаевга нисбатан туман ҳокимлиги ва бошқа мутасадди ташкилотлар томонидан йўл қўйилган адолатсизлик ҳақида ёзилган. Келинг, яхшиси, мактубнинг қисқача мазмуни билан таништирамиз:\n“Отам Имомқул Абдуллаев қарийб 50 йилдан буён деҳқончилик билан шуғулланади. 2007 йилдан буён эса пахта ва ғалла етиштиришга мўлжалланган 84 гектар майдонга эга “Дўсан Сарбон” фермер хўжалигини бошқариб келган. Аммо, 2016 йилнинг ёз ойи об-ҳавонинг иссиқ келиши, зараркунанда ҳашарот турларининг кўпайиши оқибатида аксарият фермер хўжаликларида ҳосилдорлик яхши бўлмади. Натижада Сафар Бойматов номли СИУ ҳудудидаги кўпчилик фермер хўжаликлари давлатга ғалла, пахта топшириш режасини кўнгилдагидек бажара олишмади. Улар орасида отам И.Абдуллаевнинг “Дўсан Сарбон” фермер хўжалиги ҳам бор. Шу сабабли 2016 йил 22 сентябрь куни Сафар Бойматов номли СИУ ҳудудидаги пахта қабул қилиш пунктига туманнинг собиқ ҳокими А.Эргашев, собиқ прокурори У.Қосимов ва ўша вақтдаги вилоят ҳокимининг тумандаги вакили Ж.Холмуродовлар фермерларни тўплаб, 2016 йилги давлатга ғалла ва пахта топшириш режасини бажара олмаган ўттизга яқин фермерлардан “планни бажармагансизлар” деб, тазъйиқ ўтказиб, ер майдонини қайтариб олиш ҳақида ариза ёздириб олишган. Орадан вақт ўтиб, отамга ғалла экишга тайёргарлик кўраверинг, деб 2016 йил 27 октябрда Қумқўрғон дон қабул қилиш шохобчасининг 0041 083 рақамли товар транспорти юк хатига асосан “Таня” элита навли 6 520 килограмм буғдой уруғини “Холмат Лапасов” фермер хўжалиги номидан чиқариб беришди, ғалла экиш учун техник тадбирларга эса “Дўсан Сарбон” фермер хўжалигининг маблағи эвазига ёқилғи олдик. Отам ўзининг фермер хўжалигига қарашли техникалар ёрдамида буғдойни экиб, кўкартирди.\nБироқ шу йилнинг 15 ноябрь куни тўсатдан туман Ер ресурслари ва давлат кадастри бўлими бошлиғи Ф.Жумаев келиб, “Дўсан Сарбон” фермер хўжалигидан 84 гектар ер майдони қайтариб олиниб, “Насиба Суюнова” фермер хўжалигига берилганини айтди. Аммо, фермер хўжалигимизни тугатиш ҳақида ҳеч қандай далолатнома тузилмади, бошқа кишига бериш учун тендер савдолари ўтказилмади. Бу ҳақида далилларни тўплаб, тегишли ташкилотларга, ҳатто вилоят адлия бошқармаси, вилоят хўжалик суди ҳамда Олий хўжалик судига ҳам ариза билан мурожаат қилдик. Аммо уларнинг қайтарган жавобларидан, ишни ўрганиш тартибидан қониқмадик. Чунки мазкур давлат органларининг барчаси ишни чуқур ўрганмай, отамдан фермер хўжалигини қайтариб олиш ҳақида ёздириб олинган аризани асос қилиб тураверишди. Ҳатто, охирги буғдой экиш тадбирларига фермер хўжалиги ҳисобидан сарфланган маблағ ҳам тўлаб берилмади. Отам 50 йилдан ортиқ умрини шу ерда пахта ва ғалла етиштиришга бағишлади, ўтган йиллар давомида режани энг юқори кўрсатгичда бажариб, кўпчиликка ўрнак бўлди, ҳалол ризқ топди. Наҳотки, у кишининг хизматлари мана шундай баҳоланса. Ахир бир йил режани бажара олмаган бўлса, кейинги йил имкон берилиши мумкин эдику. Ҳозирда бизнинг барча техникаларимиз мавжуд. Истардимки, адолат қарор топиб, еримиз қайтариб берилса, бундан кейин ҳам отам ва мен бел боғлаб, ғалла ва пахта етиштирмоқчимиз.”\n“Тазйиқ остида ёзган аризам оёғимга тушов бўлди”\nМасалага ойдинлик киритиш мақсадида дастлаб, И.Абдуллаевнинг ўтган йиллар давомидаги фермерлик фаолияти билан қизиқдик. Ер билан тиллашишнинг сирини пухта эгаллаган отахон кўп йиллар давомида, жумладан, 2011—2014 йиллар давомида давлатга пахта, пилла, ғалла топшириш режасини ортиғи билан биринчилардан бажариб, кўпчиликка ўрнак бўлган. Айниқса, ғўзани 50х70 схемасида янгича усулда экиб, 2013 йилда гектаридан 42 центнер, 2014 йилда 46 центнергача ҳосил олишга эришган. Ана шу хизматлари учун “Олтин фермер” мақомига эришиб, Биринчи Президентимиз И.Каримов томонидан “Damas” автомашинаси, 2011 йилда “Мустақилликнинг ўн йиллиги” эсдалик нишони билан тақдирланган. Бу ҳақда оммавий ахборот воситаларида, хусусан, “Фермер” журналида ҳам алоҳида (2016 йил март ойидаги сонида) эътироф этилган.\nСуриштирувимиз жараёнида пахта ва ғалла режасини бажармагани учун фермерларга тазйиқ билан ариза ёздирилганини бошқа фермер хўжаликлари раислари ҳам тасдиқлашди.\n— 2016 йил 22 сентябрда 20-30 га яқин фермер, жумладан мендан ҳам ерни қайтариб олиш ҳақида ариза ёздириб олишди, — дейди “Акром Сарвар” фермер хўжалигининг ўша вақтдаги раиси Музаффар Шукуров. — Шундан сўнг биз давлатга экин ишлари учун ажратилган маблағни қайтариб тўлаб, яна фаолиятимизни давом эттирдик.\n— Ҳақиқатдан ҳам кўпчиликдан шундай ариза ёздириб олишди, — дейди “Абдулазиз Қурбонов” фермер хўжалиги раиси Оловхон Саломов. — Лекин, мазкур фермер хўжаликларига фаолиятини давом эттиришга имкон берилди.\nҲақиқатдан ҳам фермерлар ариза ёзиб берган бўлишса, уларнинг аризалари қаерда, деган савол туғилади. Уларни топа олмаганимиздан кейин, бу аризаларнинг барчаси йўқ қилиб юборилган деган хулосага келдик. Фақат И.Абдуллаевнинг аризаси сақланиб қолгани эса бу ишлар кимнингдир манфаати учун қилинганини ифодалайди.\nМазкур ҳолат юзасидан И.Абдуллаевнинг мурожаатига жавобан вилоят прокуратураси “Дўсан Сарбон” фермер хўжалигини қонун талабларига зид равишда туман ҳокимлиги захирасига олинган деса, вилоят адлия бошқармаси эса сиз сўраётган ер участкаси айни пайтда бошқа фермер хўжалигига берилган, яхшиси судга мурожаат қилинг, дея масалага бошқача ёндашган. Буни қандай тушуниш мумкин? Вилоят прокуратураси англаган қонунга зид ҳолатни нега вилоят адлия бошқармаси инкор этган? Ёки улар қонунлари ҳар хил бўлган иккита мамлакатда яшашадими?\n“Ими-жими”да ўтказилган танлов\nҲужжатларда 84 гектар ер майдонини “Насиба Суюнова” фермер хўжалигига ижарага бериш олдидан тендер савдоси ўтказилди, деб кўрсатилган. Бироқ, Вазирлар Маҳкамасининг “Ер участкаларини фермер хўжаликларига узоқ муддатли ижарага бериш тартиби тўғрисида”ги Низом 13-бандида ер майдонини ижарага бериш учун ўтказилган тендер танлови ҳақида ОАВда элон қилиниши, унда ер участкасининг ўлчами, жойлашган жойи, сифати ва бошқа тавсифлари, танлов ўтказилиши вақти, жойи кўрсатилиши кераклиги қайд этилган. Аммо ҳужжатларда кўрсатилган “Қумқўрғон садоси” газетасининг 2016 йил 24 октябрдаги 19-20-сонларида чоп этилган эълонда бундай маълумотлар йўқ. Қолаверса, агар танлов очиқ-ошкора эълон қилинганда эди, унда И.Абдуллаевнинг ўғли Акмал Абдуллаевнинг ўзи қатнашиши ҳам мумкин эди.\nҚумқўрғон тумани ер ресурслари ва давлат кадастри бўлими бошлиғи Абдумажид Эсоновдан “Насиба Суюнова” фермер хўжалигининг ҳужжатларини тақдим қилишини сўрадик, аммо у киши собиқ туман ҳокими А.Эргашевнинг 84 гектар ер участкасининг “Насиба Суюнова” фермер хўжалигига ижарага бериш тўғрисидаги қароридан бўлак ҳеч нарса кўрсата олмади. Ҳалигача ер участкасини узоқ муддатли ижарага олиш шартномасининг тузилмаганини эса фермер хўжалигининг банкдаги ҳисоб рақамида пули йўқлиги билан изоҳлади. Қизиқ, бир йил олдин фаолиятини бошлаган фермер хўжалигининг банк- даги ҳисоб рақами шакллантирилмагани мантиққа тўғри келармикан?\nВазирлар Маҳкамасининг “Ер участкаларини фермер хўжаликларига узоқ муддатли ижарага бериш тартиби тўғрисида”ги Низомда “вилоят ҳокими бошчилик қиладиган вилоят комиссияси тақдим этилган ҳужжатларни кўриб чиқади ва туман ҳокимининг фермер хўжалиги юритиш учун ер участкаси бериш тўғрисидаги қарорини тасдиқлаш (ёки тасдиқлашни рад этиш) ҳақида қарор қабул қилади. Рад этиш тўғрисидаги қарор танловни ўтказиш шартлари бузилган тақдирда ва ер участкасини ижарага бериш тартибининг қўпол равишда бузилишлари аниқланган ҳолларда қабул қилинади” дейилган. Бизнингча ҳам танлов ўтказиш шартлари ва ер участкасини ижарага бериш тартибида хатоликлар мавжуд. Қолаверса, И.Абдуллаев каби тажрибали фермерларимизга нисбатан бундай муносабатда бўлиш қонунга ҳам, инсонийликка ҳам тўғри келмас. Аксинча, уларнинг тажрибасидан фойдаланиш, ёшларга ўрнак қилиб кўрсатиш керакмасми аслида. Ишлайман, меҳнат қилиб, мўл-кўл ҳосил оламан, деган фермерга давлатимиз томонидан шунча имконият ва имтиёзлар берилаётган бир пайтда айрим раҳбарларнинг бу ислоҳотларни туб моҳиятини англамай иш тутаётгани жудаям ачинарлидир.\nНима бўлганда ҳам ушбу муаммонинг адолатли ҳал этилиши учун мутасадди ташкилот раҳбарларидан жавоб кутиб қоламиз.\nКейинги Ватани борнинг бахти бор…


Топилган жасад Олесяга тегишлими?\n07 июл 2022, Тошкент вақти: 02:58\nhttp://tbn0.google.com/images?q=tbn:oQQWo7xOMzM52M:http://www.deadhouse.ru/gallery/catastroph/20/catastroph_20_01.jpg Чехия марказий газеталари куни-кеча Прага шаҳридан топилган жасад бундан 17 кун муқаддам ғойиб бўлган ўзбекистонлик талаба қизга тегишли бўлиши мумкинлиги ҳақида хабар тарқатди.\nТошкентлик Олеся Подлибинская 20 ноябрь куни талаблар ётоқхонасидан ўқишга чиқиб кетганидан сўнг қайтиб келгани йўқ. Аввалига Тошкентга уйига ёхуд Европа давлатларидан бирортасида таҳсил олаётган яқин қариндошиникига кетгани тахмин қилинганди.\nАммо куни-кеча “Прагпост” газетаси Олеся яшайдиган ётоқхона яқинидан ёқиб юборилган жасад топилгани ва эҳтимол бу жасад ўзбекистонлик қизга тегишли бўлиши мумкинлиги ҳақида мақола чоп этди. Шундан сўнг Марказий Европа ва умуман Европадаги энг сокин шаҳарлардан бири саналган Прагада содир этилган бу қадар ваҳший жиноятдан хабар топганлар кўнглига ғулғула тушди – бу кимнинг иши бўлиши мумкин, қандайдир жиноятчи гуруҳми ёки руҳий хаста қотилми ва ёхуд бу тақирбошларнинг ишимикин?\nОлесянинг яқин дугоналари сўзлари кўра, улар Олеся ўқишдан қайтмаган куниёқ унинг Тошкентдаги уйига, хориждаги қариндошларига боғланган ва дараги чиқмагандан сўнг орадан бир ярим кун ўтиб, полицияга мурожаат қилишган. Аммо Олеся ғойиб бўлганидан 3 кун ўтиб, у яшайдиган ётоқхона яқинидаги паркдан топилган куйган жасад шу талаба қизники, деган овоза тарқалган.\n“Биз дарҳол полициядан жасадни кўрсатишни сўрадик. Аммо ўзбекистонлик курсдош йигитларга жасадни кўришга рухсат берилмади. Олесянинг буюмлари эса ДНК анализига олиб кетилди. Аммо ҳунуз натижасини айтишгани йўқ”,- дейди Олесянинг дугоналаридан бири.\nОлеся таҳсил оладиган Иқтисодиёт университети раҳбарияти ҳам ҳозир полиция тергови натижаларини кутаётганини билдирди.\nЎзбекистонлик талабани яқиндан танийдиганлар у қандай ғойиб бўлгани, орадан уч кун ётиб топилган ёндирилган жасад уники бўлиши мумкинми, каби саволларга ҳеч қандай жавоби йўқлиги, ҳатто тахмин қила олмасликларини айтмоқда. Ҳар ҳолда, уларнинг сўзларига кўра, бу қизнинг юриш-туриши, таниш-билишлари, хатти-ҳаракатлари бирор ёмон тахминга асос бермайди.\nПрага полицияси ҳам топилган жасад Олесяга тегишли бўлиши эҳтимолини тасдиқлай олмади. Полиция матбуот котиби ҳозирча қидирув давом этаётганини билдирди, холос.\n“Биз бу овозаларни тасдиқлай олмаймиз. Ҳозирга қадар ўтказилган текширув натижалари бундай хулоса бермайди. Бундан ташқари, ёқиб юборилган жасад таниб бўлмас ҳолга келган. Ҳозир ДНК анализи текширувлари ўтказиляпти. Тўғри, жасаднинг ёши ва унинг йўқолган қиз яшайдиган жой яқинидан топилгани қандайдир шубҳаларга туртки беради. Аммо яна қайтариб айтаман, ҳали полиция текшируви натижалари маълум бўлгани йўқ ва қидирув ҳам давом этмоқда”,- деди Прага полицияси вакили.\nШунингдек, полиция бу ваҳшиёна қотиллик тақирбошлар иши, деган тахминни айтишга ҳали эрта эканини ҳам билдирди.


Тошкентда очилган янги масканлар\nЯнги йилга янги мақсадлар, режалар, умидлар билан қадам қўйган рестораторлар пойтахтликларга янги масканларини тақдим этдилар.\nПойтахтлик ошпаз Алексей Ковалев ва қандолатчи Лазиз Ғуломовнинг гастробари. Avalon бизнес-маркази ёнида жойлашган. Бош ошпазлар ўзларининг янги масканларида муаллифлик таомлари ва десертларини таклиф қиладилар.\nМанзил: Ойбек кўчаси, 52\nТелефон: +99895 1967575\nИш вақти: 11:00 - 23:00\nТаомномадан асосан балиқли ва гўштли таомлар ўрин олган. Ошхонани Украина ошпазлар Ассоциацияси бренд-шефи Сергей Хижняк бошқаради. Маскан собиқ Bier Regen маскани ўрнида жойлашган.\nМанзил: Тараққиёт кўчаси, 67\nТелефон: +99890 9514040\nИш вақти: 12:00 - 24:00\nSmart Group (Steam Bar, Manas, «Будильник») ресторанлар тармоғининг янги лойиҳаси. Олтин Тепа кўчасида, «Салом» чойхонаси яқинида жойлашган бўлиб, меҳмонларига ўзбек, турк ва уйғур миллий таомларини таклиф қилади. Маскан интерьери машҳур «Муҳташам юз йил» сериали асосида безатилган.\nМанзил: Олтин Тепа кўчаси, 382\nТелефон: +99894 6789768\nМазкур қаҳвахона очилишидан анча аввал ўзининг ноодатий рекламаси билан кўпчиликнинг диққатини тортди. Натижада Тарас Шевченко кўчасида стандарт тўплам – қаҳва, десерт, фастфуд ва бошқа таомларни таклиф этадиган кафе очилди.\nМанзил: Тарас Шевченко кўчаси, 32\nТелефон: +99890 3587316\nИш вақти: 08:00 - 24:00\nҚаҳва ва ҳақиқий чой шинавандалари учун ажойиб топилма. Бу ерда турфа хил чойлар, қаҳва машиналари учун капсулалар харид қилиш мумкин. Буларнинг барчасини шу ернинг ўзида татиб кўриш ҳам мумкин.\nМанзил: Мирзо Улуғбек кўчаси, 51\nТелефон: +99890 1130509\nИш вақти: 08:00 - 23:00\nМаскан ўзининг италянча технология асосида тайёрланадиган музқаймоқлари билан фахрланади. Ассортиментда музқаймоқларнинг 30дан ортиқ турини татиб кўриш мумкин. Уларнинг муаллифлик десертлари ҳам алоҳида эътирофга лойиқ.\nМанзил: Амир Темур кўчаси\nТелефон: +99871 2349665\nИш вақти: 10:00 - 23:00\nSpeak Easy форматидаги бар Caravan Group жамоасининг янги лойиҳаси бўлиб, Affresco ресторанининг ертўласида жойлашган. Бар ўз меҳмонларига табиий мевалар ва табиий шарбатлардан коктейллар таклиф этади.\nМанзил: Бобур кўчаси, 14\nИш вақти: 18:00 - 06:00\nНашр санаси: 22-02-2018


Испаниялик собиқ ҳакамлар класикода Брэйтуэйт йиқилган вазият ҳақида турлича фикрда\nИспаниялик собиқ ҳакамлар «Эл Класико»да (2:1) «Реал» жарима майдончаси ичида мезбонлар ҳимоячиси Ферлан Менди билан тўқнашувдан сўнг «Барселона» ҳужумчиси Мартин Брэйтуэйтнинг йиқилишига изоҳ беришди.\nАндухар Оливернинг сўзларига кўра, пенальти йўқ эди. Итурральде Гонсалеснинг фикрича, 11 метрлик жарима зарбаси белгилаш керак эди: «Пенальти. Югураётган ўйинчи мувозанатдан чиқарилди. Брэйтуэйт бир йўналишда ҳаракатланаётганди ва қўл билан ушланиши етарли бўлди».\nЭслатиб ўтамиз, беллашувни Хесус Хиль Мансано бошчилигидаги ҳакамлар бригадаси бошқариб борди.


Шимкент шаҳар ҳокимлигида Давлат хизматчилари кунига бағишлаб ўтказилган йиғилишда ёш давлат хизматчилари касбга содиқлик тўғрисида қасамёд қилишди. Тадбирда ҳокимликнинг 300дан зиёд ходими иштирок этди. Шаҳар ҳокими Ғабидулла Абдирахимов ҳамкасбларини байрам билан табриклади.\n– Бугунги кунда давлат органлари ва давлат хизматчилари фаолиятида ошкоралик тамойилларини таъминлаш, қонунийликка риоя этиш, давлат хизматида маъмурий-буйруқбозлик, коррупция ва бошқа салбий ҳолатларга барҳам бериш – муҳим вазифа, – деди у. – Давлат органларида хизматчиларнинг қобилиятини, муомаласини яхшилаш, бошқарув иши самарадорлигини ошириш ҳам доимий эътиборни талаб қилади. Бизнинг мақсадимиз – ҳар кунги меҳнатимиз билан фуқароларнинг давлатга бўлган ишончини мустаҳкамлаш. Халқнинг давлатга ишончи эса давлат хизматчисига ишончдан бошланади. Демак, биз доим қасамёдга содиқ бўлишимиз керак.\nҲозир шаҳар ҳокимлигида 500 нафар ходим фаолият юритмоқда. Жорий йилда «Б» корпусидаги 369 нафар давлат хизматчиcи аттестациядан муваффақиятли ўтди, 15 нафарининг лавозимини юқорилатиш тавсия этилди.\nШу куни ўнлаб давлат хизматчиларига Фахрий ёрлиқлар ва ”Ташаккурнома”лар топширилди. Тадбир давлат хизматчилари ижросидаги концерт билан якунланди.\n«Жанубий Қозоғистон» мухбири, 2017-06-30, 11:18 176


Ўзбекистон мусулмонлари идораси раиси, муфтий Усмонхон Алимов ҳазратларига укаси Исломхон Алимовнинг вафоти муносабати билан хорижий давлат муфтийлари номидан ҳамдардлик мактублари келмоқда. Уларнинг айримлари мазмунини эътиборингизга ҳавола этамиз.\nҲурмали Муфтий ҳазратлари!\nУкангиз Исломхон Алимовнинг вафоти ҳақидаги хабарни чуқур қайғу билан эшитдим. Шу муносабат билан шахсан ўз номимдан, Уламолар Кенгаши ва Қозоғистон мусулмонлари номидан Сизга чуқур таъзия билдираман. Аллоҳ таоло марҳумни Ўз раҳматига олиб, гуноҳларини мағфират этсин.\nЎзбек-қозоқ халқлари азал-азалдан бир-бирларига оға-инидир. Қадимдан қувончли ёки қайғули кунларида бир-биримизга елкадош бўлиб келаётган элмиз. Қозоғистон мусулмонлари Сизнинг бошингизга тушган мусибатга улуғ ажр-савоблар беришини Ҳақ таолодан сўрашмоқда. Дин хизматида бўлган Қозоғистондаги уламолар ва имом-хатиблар ҳам дуода бўлмоқда.\nҲақ таоло Сизга ва марҳумнинг яқинларига чиройли сабр бериб, инингиз Исломхон Алимовнинг имонини саломат айлаб, жаннат хушхабари билан хушлантирсин.\nидораси раиси, муфтий Серикбай ҳожи ОРАЗ\nЎзбекистон мусулмонлари идораси раиси, муфтий Усмонхон Алимов ҳазратларига укаси Исломхон Алимовнинг вафоти муносабати билан Қирғизистон мусулмонлари идораси Уламолар Кенгаши ва шахсан ўз номимдан чуқур таъзия билдираман.\nБу фоний дунёдан боқий дунёга риҳлат қилган инингиз Исломхон Алимовни Аллоҳ таоло ўз раҳматига олиб, гуноҳларини мағфират айласин. Ётган жойларини жаннат боғчаларидан бир боғча айлаб, Охиратда жаннатдан муносиб жой берсин.\nҲақ таоло Сизга ва марҳумнинг яқинларига чиройли сабр бериб, ортда қолган фарзанду аржумандларини солиҳлардан айласин. Қилган амалларини мақбул қилиб, имонларини саломат айласин.\nҚирғизистон мусулмонлари идораси\nУламолар Кенгаши раиси Ҳабибуллоҳ ҳожи Қодирбердиев\nДругие материалы в этой категории: « Академия ҳузуридаги малака ошириш марказининг Наманган филиали фаолиятини бошлади\tҲамдардлик мактублари келиши давом этмоқда »


Элдор Шомуродовнинг "Ростов"даги дебют мавсуми қандай ўтди? (интервью)\n29 май, 2018, 13:07\n“Ростов” сафида Россия чемпионатида дебют мавсумини ўтказган ҳужумчи Элдор Шомуродов айни пайтда таътилни ўз уйида – Сурхондарёда ўтказяпти. Иқтидорли футболчининг у ердаги фаолиятини кўпчилик қизиқиш билан кузатиб боргани рост. “Бунёдкор”дан “Ростов”га кўчиб ўтганидан кейин Шомуродов фаолиятида олдинга қадам ташлади. Аммо унинг янги клубига мослашиб олиши учун вақт керак бўлиши аввалдан маълум эди. Шу сабабли ҳамюртимизнинг Россия чемпионатига кўникиши осон бўлгани йўқ. Айниқса, унинг гол уриши анча пайтга чўзилди. Лекин барибир Шомуродов гол уришни уддалади. Ҳисобласак Элдор “Ростов”да 17 та учрашувда 2 та гол урди. Ёдингизда бўлса, “Тосно”га қарши учрашувда ҳамюртимиз дублга эришганди.\n- Россия чемпионатининг савияси анча юқори, у ердаги таассуротларим албатта ижобий, - дея гап бошлади Шомуродов. - У ерга анча мослашиб олдим. Иккинчи мавсумда янада кўпроқ ўйин амалиётига эга бўлиб жамоамга ёрдам бера оламан деб умид қиламан. У ерда легионер бўлиб ўйнаш жуда оғир. Сизга қўшимча босим юклайди.\n“Ростов”га қўшилган пайтингизда у ерга мослашиш сизга анча қийин бўлганди... Биринчи марта бегона чемпионатга бордим. Мен савияси кучли чемпионатга келганимни билардим. Шу боис бошида менга анча қийин бўлди. Аммо вақт ўтган сари машғулотларда ўз устимда кўпроқ ишлаб анча ўзимга келиб олдим.\n- “Ростов”да сизга биринчи навбатда ёрдам берган ва қўллаб-қувватлган инсон ким бўлди?\n- Алоҳида бир кишини айта олмайман. Жамоада барча билан муносабатим яхши. Керак пайтда қўллаб-қувватлашади. Ким биландир сен-менга борганим йўқ.\n- Шу вақт давомида клубда ўзингиз учун яқин дўст ҳам орттиргандирсиз?\n- Ҳа, бор. Артур Юсупов ва Евгений Макеев билан кўпроқ бирга бўламан ва хазил-хузул қилиб юрамиз. Қолаверса, Владимир Дядюн билан ҳам шундай муносабатдаман. Клубдаги легионерлар билан ҳам алоқам яхши. Аммо улар билан гаплашиш қийинроқ. Чунки рус тилида яхши гапира олишмайди. Асосан инглиз тилида сўзлашади.\n- Жамоадаги энг жиддий футболчи ким?\n- Жиддий ўйинчими? Билмадим. Майдонда ҳамма жиддий қиёфага киради. Лекин майдон ташқарисида ҳамма бир-бирига яхши муносабатда бўлади.\n- Бош мураббий Валерий Карпин билан биринчи марта ишлаяпсиз. У қандай мутахассис?\n- Албатта, яхши мураббий. Ўзи футболчи бўлгани учун ўйинчиларни жуда яхши тушунади. Уларга қаерда қандай гапиришни ҳам билади. Тактик жиҳатдан ҳам Карпин ўзига яраша тажрибага эга. Ҳужумкор ўйинни ёқтирадиган мураббийлардан бири.\n- “Тосно”га қарши ўйинда сиз иккита гол уриб учрашув қаҳрамонига айлангандингиз. Унгача эса умуман гол ура олмаётгандингиз. Ўша ўйин ҳақида ҳам эслаб ўтсангиз.\n- Барибир бу қачондир юз бериши керак эди. Чунки анча вақт гол ура олмай юргандим. Мураббий мени орқароқда ҳам ўйнатди, аммо кўпроқ ҳужумчи сифатида майдонга туширарди. Ҳужумчи биринчи навбатда голлари билан танилади. Шунинг учун гол ура олмай келаётганим ўзим учун ҳам ноқулай бўлаётганди. Унгача ҳам бошқа ўйинларда менда имкониятлар бўларди. Баъзида дарвоза устунлари, баъзида дарвозабонларнинг маҳорати гол уришимга йўл қўйишмасди. Қаердадир омад етишмаётганди. “Тосно” билан ўйинда ҳам омадим келди. Биринчи голни урганимдан кейин дарҳол иккинчи голни ҳам урдим. Чунки “иштаҳам” очилганди. Ўша учрашувдаги ғалаба “Ростов”га ҳам жуда муҳим эди. Шу боис ўшанда икки ҳисса қувонгандим.\n- Гол ура олмай келаётганингизда клубдагиларнинг сизга бўлган муносабати ўзгариб қолмадими?\n- Йўқ. Клуб ишчилари ва футболчилари билан муносабатларим яхши бўлгани учун ҳаммаси менга ишонишган. Албатта, гол уришимни улар кутишганди. Дублга эришганимдан барчаси хурсанд бўлишди ва мени анчагача табриклашди. Бирортаси менинг гол ура олмаётганимдан ёмон алоқада бўлмаган.\n- Дарвоқе, “Ростов”да молиявий томондан муаммолар юзага келаётгани ҳақидаги гаплар ҳам қулоғимизга чалинганди. Бу ростми?\n- Жамоамизда жиддий тарздаги молиявий муаммолар йўқ. Фақат олдинги футболчиларидан оз-моз қарздорликлар бўлган ва шу ҳақидаги маълумотлар тарқагандир. Ҳозир эса деярли муаммо йўқ.\n- “Ростов”да сизни ҳайрон қолдирган нарса нима?\n- У ерда профессионаллик юқори даражада. Клубда барча ишлар аъло даражада ташкиллаштирилган. Бундан ташқари, клубнинг мухлислари ҳам алоҳида мавзу. Ростов футболни яхши кўрадиган шаҳар. Бунгача ўзим ҳам эшитгандим, аммо у ерга борганимдан сўнг ҳаммасига гувоҳ бўлдим.\n- “Ростов” билан тўрт йиллик шартнома тузганингизни ҳисобга олсак, бундан нимадир кўзланган, шундайми?\n- Ҳа, бир йили ўтди ва яна уч йил бор. Биринчи навбатда футболчи сифатида ўсишим керак. Кейинчалик ҳаммаси режа асосида давом этса, янада кучлироқ чемпионатга кетиш ниятим бор. Ҳамма ўзига баланд мақсадларни қўйиб шунга интилса, ўсиш бўлади. Мен ҳам шундай йўл тутяпман.\n- Мавсум якунларига кўра жамоангиз ўз олдига қўйилган вазифани қанчалик бажарди деб ўйлайсиз?\n- Мавсумни яхши бошлагандик. Лекин кейинчалик омадсизлик юз берди ва анча пайт юта олмадик. Аслида мақсадимиз жиддий эди. Бироқ очко йўқотаверганимиз туфайли якунда бироз қийин аҳволга тушиб қолдик. Йилнинг бошида ҳеч ким “Ростов”ни қийин вазиятга тушиб қолади деб ўйламаганди. Шунинг учун бу йил вазифа бажарилмади деб ўйлайман. Аммо янги мавсумда Европа лигасига йўлланма берувчи ўринлар учун курашамиз.\n- “Бунёдкор”даги Шомуродов билан “Ростов”даги Шомуродов ўртасида фарқ бор. Бу борада ўзингизда қандай ўзгаришларни сезяпсиз?\n- Ҳали айтганимдек, бошида анча қийналганман. Айниқса, ўйин ва машғулотларда менга қийин бўларди. Ҳозир эса мослашиб кетдим. Муҳими, олдингига қараганда, ўзимга бўлган ишончни ҳис қила бошладим. Албатта, ўтган вақт давомида ўсишга эришяпман деб ўйлайман. Қолаверса, илгари ҳужумчи сифатида доим ҳам ўйнамасдим. Эндиликда эса соф ҳужумчи ролида тўп суряпман. Шу томонлама ҳам кўп нарса ўрганяпман.\n- Янги мавсумга тайёргарлик қачондан бошланади?\n- 13 июнь куни Ростовда тўпланамиз. Кейин хориж йиғинига кетамиз.\n- Миллий терма жамоамизнинг Осиё Кубогидаги рақиблари ҳам маълум бўлди. Қандай фикрдасиз?\n- Осиё Кубоги жиддий мусобақа. Дастлабки вазифамиз гуруҳдан чиқиш. Ҳеч бир жамоа осон рақиб эмас. Лекин биз БААга катта мақсадлар билан борамиз. Бизда имкониятлар катта.\n- Ҳозирча терма жамоамизни вақтинчалик Тимур Кападзе бошқариб турибди. Унинг бошчилигида жамоамиз Сенегал, Марокаш ва Эронга қарши ўйнади. Энди Уругвай билан ҳам беллашади. Умуман, ҳозирги жамоамизни ҳам кузатиб боряпсизми?\n- Албатта, кузатяпман. Осиё чемпионига айланган футболчиларнинг ҳаммаси менинг дўстларим. Уларни миллий терма жамоага жалб қилиб имконият яратиб беришяпти. Бундай юқори савиядаги рақибларга қарши ўйинлар футболчилар учун жуда фойдали бўляпти. Ўтказаётган ўйинларини ҳам кўряпман. Йигитлар яхши таассурот қолдиришяпти. Масалан, миллий терма жамоа сафида илк бор майдонга тушган ўйинчилар ҳам ўзидан ёмон таассурот қолдиришмаяпти.\n- Ҳозирда ҳамма терма жамоага келадиган янги мураббий ҳақида гапиряпти. Бу савол сизни ҳам қизиқтиряптими?\n- Ҳа, менга ҳам қизиқ туюляпти. Қачонки, расман хабар берилса, шунда аниғини билиб оламиз-да. Унгача эса кутишдан бошқа иложимиз йўқ (кулади).\n- Сиз бу борада ким бош мураббий бўлади деб ўйлайсиз?\n- Билмадим. Интернет орқали янгиликларни ўқиб турибман. Бир нарса дея олмайман. Ҳамма нарса бўлиши мумкин. Яна озроқ кутсак ҳаммасини билиб оламиз.\n- Собиқ клубингиз – “Бунёдкор”ни ҳам кузатиб бораётгандирсиз-а?\n- Албатта. Чемпионатда 1-ўрин учун курашяпти. Жамоадаги футболчилар борини бериб ўйнашяпти. “Бунёдкор” рақибларини қийнаяпти десам ҳам бўлаверади. Ҳозирги кунда клуб анча кучли.


Абу Бакр Сиддиқ розияллоҳу анҳу – Ислом умматидаги энг улуғ зот (2-қисм) | Azon.uz - Ахборот-таҳлилий портал\n833 11:05 28.06.2019\nАбу Бакр розияллоҳу анҳунинг фазилатлари ҳар бир мусулмонга маълум. Улуғворлигини санаб ўтишнинг умуман иложи йўқ. Уммат олдида кўрсатган чексиз хизматларининг атиги иккитасини тилга олиш кифоя. Исломга бошқа ҳеч қандай фойда келтирмади, деган тақдирда ҳам, Абу Бакр розияллоҳу анҳунинг ушбу икки хизмати қайта тириладиган кунга қадар олий мавқеда қолишига етарли бўлар эди. Ушбу инсоннинг диний фаолиятида тўхталиб ўтирмайман. Чунки ҳаётининг диний жиҳатлари ҳақида менгача кўп ёзишган, илми мендан кучли уламолар ҳозир ҳам ёзишда давом этмоқдалар. Гарчи батамом холис ёндошганимга кафолат бера олмасам-да, мен Абу Бакр розияллоҳу анҳунинг улуғликка эришиш сабабларини тарихий холисликка яқин оддий инсон қараши ўлароқ баён этдим. Ахир, гап Расулуллоҳ соллаллоҳу алайҳи васалламга сафдош улуғ инсон ҳақида боради.\nАбу Бакр Сиддиқ розияллоҳу анҳу бутун башарият олдида кўрсатган биринчи хизмат – илоҳий ваҳийлар келиши тўхтаб, пайғамбару расуллар даври ўтганидан сўнг, бани-башарнинг жаҳолат тубига қулаши, қолоқлик зулматига юз тутишига йўл қўймаганидир. Асрлар оша Аллоҳ ўз бандаларига ягона илоҳга – Аллоҳга даъват этган пайғамбарларни йўллаб борган. Уларга имон келтирганлари ҳам, имон келтирмай ёлғончига чиқарганлари ҳам бўлган. Тан олмоқ даркорки, пайғамбарлари вафот этганидан сўнг, имон келтирганларнинг аксарияти ва уларнинг кейинги авлодлари ўз диний китобларини йўқотгач, қасдданми, эҳтиётсизликми – хуллас, ҳақ йўлдан оғиб, Аллоҳнинг динини бузишган. Жумладан, Иброҳим алайҳиссаломнинг ўлимидан сўнг муайян вақт ўтгач, арабларнинг аксарияти Аллоҳга ширк келтириб, ўзлари учун гўё Аллоҳга яқинлатадиган бутларни танлай бошлаган. Чунончи, насронийлар Исо алайҳиссалом арши аълога кўтарилганидан маълум вақт ўтгач, унга сиғина бошлашган. Яҳудийларнинг тарихий отаси саналиб, Исроил номини олган Яъқуб алайҳиссаломнинг қавми эса Мусо алайҳиссалом уларни атиги қирқ кунга тарк этгач, бузоққа сажда қилиб кетишган. Идрис алайҳиссаломнинг ҳаётлик даврида ер юзидаги барча одамлар якка худолик бўлишган. Кўп худолик эса илк бор Идрис алайҳиссалом вафот этгач, Нуҳ алайҳиссаломнинг қавмида пайдо бўлган. Аллоҳга ширк келтириш айрим одамларнинг аллақачон ўлиб кетган тақводор аждодлари, биродарларига ўтиниб, руҳидан фотиҳа сўраш ва шу тариқа Аллоҳга яқин бўлишни ният қилишдан бошланган.\nМарҳум тақводорнинг исми зикр этилар экан, бундай одамлар вужудини ҳар гал иззат-ҳурматни ифодалайдиган қўрқув ҳисси қамраб бораверган. Бинобарин, улар тақводорларнинг катта-кичик ҳайкалларини тарашлаб ясаб, йиғин ўтказиладиган жойларга ўрнатишган. Вақт ўтган, авлодлар алмашган, илм кўтарилиб, энди одамлар ўша ҳайкалларга аста-секин сиғина бошлашган. Шу сабабдан Аллоҳ ўз бандаларига зиммасига бутларга сиғинишни ман этиш вазифаси юкланган биринчи пайғамбар – Нуҳ алайҳиссаломни йўллаган. Бу пайғамбар тўққиз юз эллик йил давомида ўз қавмини ягона Аллоҳга сажда қилишга даъват этган: унга имон келтирганлари ҳам, имон келтирмаганлари ҳам бўлган. Шундан сўнг Буюк Тўфон кўтарилган, имон келтирмаганларнинг бари ғарқ бўлиб, фақат Нуҳ алайҳиссалом ва Аллоҳнинг ягоналигига имон келтирган бандаларгина омон қолишган. Шу тариқа курраи заминда яшаган жамики мавжудот яна якка худолик бўлган. Бироқ Нуҳ алайҳиссаломнинг вафотидан сўнг одамлар орасида яна кўп худолик юзага кела бошлаган. Аллоҳ ўз пайғамбару расулларини юбораверган. Унинг ягоналигига имон келтира билган бандалар имон келтирган, имон келтирмаганлар эса – йўқ. Ҳар бир пайғамбар ва расулнинг ўлимидан сўнг одамларнинг кўпчилиги яна Аллоҳга ширк келтира бошлаган, карами кенг Аллоҳ эса улар учун яна пайғамбару расулларни йўллайверган. Шу тарзда, яъни бир пайғамбар кетиб, ўрнига бошқаси келгунча ер юзидаги вазият якка худоликдан кўп худолик, кўп худоликдан якка худолик томон ўзгариб турган. Бундай жараён пайғамбарларнинг охиргиси – Муҳаммад соллаллоҳу алайҳи васаллам келгунча давом этган.\nПайғамбаримиз Муҳаммад соллаллоҳу алайҳи васаллам олиб келган Ислом дини одамлар учун охирги дин бўлгани боис, пайғамбаримизнинг вафотидан сўнг ушбу диннинг йўқотилиши ёки мазмунан бузилиши бани-башарнинг келажаги барҳам топиб, бу ёруғ оламда яшашидан маъни қолмаслигини англатган. Чунки энди Аллоҳ танҳо Ўзига сажда қилишга даъват этувчи пайғамбар йўлламайди. Шунинг учун ҳам Аллоҳ пайғамбарларнинг охиргиси Муҳаммад соллаллоҳу алайҳи васаллам вафот этгач, башар хизматига Абдуллоҳ ибн Усмон Абу Кухафа ибн Амир ат-Тайми ал-Қурайший исмли, тарих саҳифаларига Абу Бакр Сиддиқ номи ила кирган инсонни қўйган (унинг бундай ном олишига ҳар қандай эзгу ишлар ижросига ҳаммадан олдин улгуриб қолишга интилгани, Пайғамбаримиз Муҳаммад соллаллоҳу алайҳи васалламнинг Меърож кечасида Маккаи мукаррамадаги Масжидул Ҳаромдан Қуддуси шарифдаги Масжидул Ақсога, у ердан осмон оламига кўтарилгани ҳақидаги ҳикояси чин ҳақиқат эканлигини заррача иккиланмай тасдиқлагани сабаб бўлган). Абу Бакр розияллоҳу анҳу пайғамбарлардан бўлмаган, лекин у Аллоҳ яратган бандалар орасида энг афзалидир. Аллоҳ унинг тилига шундай бир калом солдики, ул гап якка худоликнинг борки мазмунини бир нечта сўз воситасида аниқ ифода этиб, дунё тургунча амал қилинадиган қоидага айланди. Бу ҳодиса Пайғамбари вафот этиб эсанкираб қолган мусулмонлар қаршисига чиққанда рўй берди: «Ҳар ким Муҳаммадга ибодат қилиб, унинг бандаси бўлса, билсинким, Муҳаммад ўлди. Агар Аллоҳга ибодат қилиб, Аллоҳнинг бандаси бўлса, Аллоҳ ўлгани йўқ, У доим тирикдир».\nЖиҳод Турбанийнинг «Ислом умматининг 100 нафар буюк шахси» китобидан Шокир ДОЛИМОВ таржимаси\nМақолалар Абу Бакр Сиддиқ Жиҳод Турбаний «Ислом умматининг 100 нафар буюк шахси» китоби Саҳобалар\n1448 20:00 29.10.2019\nАбу Бакр Сиддиқ розияллоҳу анҳу – Ислом умматидаги энг улуғ зот (учинчи мақола)\n1103 23:00 25.12.2018\nАбу Бакр Сиддиқ розияллоҳу анҳу – Ислом умматидаги энг улуғ зот (иккинчи мақола)\n1471 00:00 25.12.2018\nМукофоти олинмаган мол эгаси\n934 07:00 20.12.2018\nАбу Бакр Сиддиқ розияллоҳу анҳу – Ислом умматидаги энг улуғ зот (биринчи мақола)\n1732 16:00 11.12.2018


Бу нарсалар ҳеч қачон маънавий кемтиклик ўрнини тўлдира олмаслигини афсуски сизлар кейинча тушуниб оласизлар. У пайтда эса вақтдан ютқазган бўласизлар. Қўлингиздаги “Данак” газетаси сизларни ёрқин истиқболлар сари дадил қадам ташлашингизда ёрдамга ошиқади. Билишимизча, анчадан буён ўзингизни газетангизга эга эмассиз. Мана, бугун эса ўзингизнинг газетангиз бор. Саҳифаларни тўлдиришда сизнинг фикр-мулоҳазаларингиз акс этган хат-хабарларга мунтазирмиз. Болалар, “Данак”ни ўқишга, унга хабарлар ёзишга шошилинг!\n“Данак” газетасининг редакцияси\nOne comment to “Данак” – ўшлик болаларнинг газетаси\nЧетверг Декабрь 27th, 2012 at 15:21


«Йўллар эмас, кўчалар қуриш керак» — Ян Гейл – Газета.uz\n«Одамлар учун шаҳар» бунёд этиш билан шуғулланувчи даниялик архитектор Ян Гейл жамоаси Тошкентни режалаштириш сиёсатини яхшилаш бўйича таклифларини тайёрлайди.\n24 май 2017, 08:27 Жамият\nТошкент — ажойиб шаҳар, лекин бу шаҳар ўз куч-ғайратини автомобилларга эмас, балки одамлар учун қулайликлар яратишга йўналтирса, янада яхшироқ бўла олади. Ушбу фикрни даниялик архитектор Ян Гейл Ўзбекистонга ташрифи якунлари бўйича «Газета.uz»га берган интервьюсида айтиб ўтди.\n«Жаҳоннинг кўплаб шаҳарлари барча қулайликлар автомобиллар учун яратиладиган, барча ҳаракатлар шахсий транспортни оммалаштиришга қаратилган босқичдан ўтиб бўлган. Бироқ ҳозир тескари тенденция кузатилмоқда. Жаҳонда шахсий автомобиллардан фойдаланишнинг чўққиси етти йил аввал — 2009 йили забт этиб бўлинган», — дея таъкидлади шаҳар муҳитининг сифати ва жамоат ҳудудларини лойиҳалаштириш бўйича жаҳон тан олган эксперт.\n«Автомобиллар учун қулай бўлган шаҳарларни қуриш ҳозир урфда эмас, бу ғоя эскириб бўлди. Шаҳарнинг янги шиори шундай: ‘Livability, not mobility of cars' (‘Ҳаёт учун яроқлилик, автомобиллар ҳаракати учун шароит яратиш эмас')», — дея қайд этди Ян Гейл.\nУ Тошкентда архитекторлар учун ўтказилган семинарда айтган гапларини такрорлади: «Тошкентда асфальт ҳаддан ташқари кўп. Шаҳрингиз автомобилларга нисбатан жуда дўстона муносабатда. Модомики, шаҳар автомобилларга дўстона муносабатда бўлар экан, автомобиллар сони унда фақат кўпаяди. 10 йилдан кейинги аҳволни тасаввур қилинг: бу — чексиз тирбандликлар, нафас олиб бўлмайдиган ҳаво дегани; Пекинни ёдга олинг».\nЯн Гейлнинг таъкидлашича, Тошкент одамларга нисбатан кўпроқ дўстона муносабатда бўлмоғи лозим. Шаҳарга мақсади одамларнинг турмуш сифатини ошириш бўлган янги режалаштириш сиёсати керак. «Биз келажакда Тошкентда қандай бўлишини истаймиз? Бизга навбатдаги Лос-Анжелес ёки Мумбай керакми? Ёки мақсадимиз одамлар учун қулай шаҳарлар рейтингида пешқадамлик қилаётган Копенгаген, Мельбурн, Сидней, Окленд, Вена даражасига етишми? Бу шаҳарларда асосий эътибор автомобиллардан пиёда сайрлар учун шароит яратиш ва жамоат транспортини ривожлантириш томон ўзгарган».\n«Автомобиллар одамларни ўзига бўйсундирган эмас, балки одамларнинг эҳтиёжлари учун хизмат қиладиган, аҳолига мослаштирилган шаҳар бўлиш учун Тошкентда барча имкониятлар бор. Асосий вазифа — одамларни бахтиёр қилиш, машиналарни эмас», — деб ҳисоблайди Ян Гейл.\nЭнг асосийси, унинг фикрича — ҳозирда ўзгаришлар учун сиёсий ироданинг борлигидир. «Тошкент ҳокимлиги бизнинг таклиф қилганининг ўзиёқ ҳукумат одамлар учун мўлжалланган шаҳар қуриш мақсадида экани ва бундан манфаатдорлиги белгисидир», — деди у. «Мен Нью-Йорк, Лондон, Москвада таклиф қилинган маслаҳатчи сифатида ишлаш шарафига муяссар бўлганман. Бу шаҳарлардаги кескин ўзгаришларни кўриш кишини қувонтиради. Яқиндан бери Олмаотада ишлаяпмиз, у ерда ҳам бизнинг ғояларимиз татбиқ этилмоқда», — деди архитектор.\nСамарқандда серсоя кўчаларнинг кўплиги ва пиёдалар учун мўлжалланган ҳудудларнинг мавжудлиги Ян Гейлни яхши маънода ҳайрон қолдирган. Лекин бу ерда ҳам «кўчалар ўрнига йўллар қурилмоқда». Кўчаларни торайтириш, йўл ўртасидаги ажратувчи тўсиқларни олиб ташлаш, автомобилларнинг тезлигини камайтириш, одамларнинг йўллардан ўтишини осонлаштириш, кўпроқ дарахт экиш билан шаҳарни янада қулай қилиши мумкин.\n«Одамлар шаҳарнинг бир қисмидан бошқасига, йўлнинг бир томонидан иккинчи томонига хавфсиз етиб/ўтиб олиш имконига эга бўлишлари муҳим аҳамиятга эга. Бу савдо-сотиқнинг ривожига ижобий таъсир кўрсатади ва шаҳарни янада қулайлаштириб, унинг сифатини оширади. Шу сабабли ҳам йўллар эмас, кўчалар қурмоқ керак», — деб ҳисоблайди Ян Гейл.\nПойтахтдаги Мирзо Улуғбек кўчаси.\n«Бугун Тошкентдаги аксарият йўллар автомагистралларга ўхшайди, асосий вазифа эса уларни шаҳар миқёсига, одамларга мувофиқлаштириш бўлиши лозим», — дея қайд этди у.\n«Газета.uz» 6 310


Саъудия Арабистони Яман билан урушишга қодир эмас - Parstoday\nСаъудия Арабистони Яман билан урушишга қодир эмас\nфеврал 16, 2020 15:18 Asia/Tashkent\nРиёз шартномаси мағлубиятга учрагани ва БАА ҳарбийлари Яманни бутунлай тарк этишидан кейин Саъудия коалициясига тегишли "Торнадо" қирувчи самолётини уриб тушириш ҳамма нарсадан олдин Риёз Яман билан урушишга қодир эмаслигини намоён этади.\nСаъудия Арабистони коалициясининг Яманга қарши уруши 2015 йил 26 март кунида бошланди. Бу уруш бошланганидан олти йил ўтмоқда, аммо бу урушда нафақат Ол-Саъуднинг ғалабаси мушоҳада этилмайди, балки мағлубиятларининг белгилари яққол намоён бўлмоқда.\nЎтган душанба куни Яманнинг истеъфога чиққан давлат матбуот котиби Рожеҳ Бодий Риёз келишуви мағлубиятга учрагани ҳақида хабар бердиким, 2019 йил ноябрь тўқнашувларни тўхтатиш мақсади билан Яманнинг истеъфога чиққан давлати ва жануб ўтиш даври кенгаши ўртасида Арабистоннинг воситачилиги билан имзоланган эди.\nРиёз келишувининг мағлубиятга учрагани Яман жанубида яманлик гуруҳдарнинг ўртасида консенсусга келишни ижод этиш учун Риёз сиёсий сайъ-ҳаракатларининг мағлуб бўлиши маъносидадир.\n"Торнадо" қирувчи самолётнинг қолдиқлари\nЎтган сешанба куни Яманда БАА муштарак амалиётларнинг қомондони генерал Исо Мазруий ҳам БАА ҳарбийлари бутунлай Яманни тарк этишлари ҳақида хабар берди.\nБАА -нинг Ямандан бутунлайин чиқиб кетиши билан амалда Саъудия коалицияси ҳам парчаланиб кетишга учради ва Арабистон бир ўзи Яманга қарши уруш олиб боришни давом эттириши керак.\nЯман қуролли кучларининг матбуот котиби Яҳьё Сареъ шанба куни бомдод вақтида Саъудия коалициясининг Торнадо русумли қирувчи самолёти Ал-Жавф вилоятида ёвуз амалиётини бажариш пайтида замонавий технологиялар билан жиҳозланган ер-ҳаво ракеталар билан уриб туширилди,-деб изоҳ берди.\n"Торнадо" русумли қирувчи самолёти Британия, Германия ва Италиянинг қўшма ишлаб чиқарилган ҳарбий самоёллти ҳисобланади. Бу самоёлтнинг уриб туширилиши Яман урушида Саъудия Арабистонининг охирги бир ҳафта давомида учраган мағлубиятларини намоён этиши билан бирга бир нечита муҳим нуқтани ҳам билдиради.\nБиринчи муҳим нуқта шундан иборатким, Саъудия Арабистони томонидан Яманни барча томонлама қуршовга олганига қарамай Яманнинг халқ қўмиталари ва армиясининг мудофаа этиш қудрати шу даражага етганким, учувчисиз учоқларни уриб туширишига қўшимча, саъудиялик коалиция қирувчи самолётларини уриб туширишга ҳам қудрати етади.\nЯьҳё сареъ ҳам бу ҳақда тўхталиб, бу қирувчи самолётни уриб тушириш шуни кўрсатадики, Яман осмони тажовузкорлар учун ёпилган ва душман ҳар бир амалини ижро этиши учун минг марта ҳисоб-китоб қилиши керак,-деб таъкидлади.\nИккинчи му4ҳим нуқта эса урушнинг бешинчи йили арафасида Саъудия Арабистони оғир шароитда юзмаюз бўлган. Яманлик кучлар бундан олдин Бунёнул-Марсус амалиётлари жараёнида Наҳм, Мориб ва Ал-Жавф вилоятларининг 2500 квадрат километр масоҳатини озод этишди.\nТорнадо қирувчи самолётини уриб тушириш Яман кучлари ерда амалиёт олиб бориш қобилиятига эга бўлишига қўшимча, Арабистонга зарба бериш учун ҳаво ҳужумларига қарши кучлардан фойдаланиш қобилиятига ҳам эга эканлигини намоён этди.\nОл-Саъуд режимининг сиёсий мағлубиятлари билан бирга юз берган ушбу ҳарбий мувафаққиятлар Арабистоннинг ғазабланиши ва яманлик ноҳарбийларни ўлдирилишига олиб келди.\nБу ҳақда Саъудия коалицияси қирувчи самолёти кеча шанба куни уриб туширилган Торнадо қирувчи самолёти масаласига аксиламал кўрсатиб, Ал-Маслуб минтқаси ва бу самолёт қолдиқлари қолган жойни бомбардимон қилишди. Бу ҳужумда 30 нафардан ортиқ одам ҳалок бўлди ва ўнлаб нафари эса тан жароҳати олишди.\nАнсоруллоҳнинг матбуот котиби Муҳаммад Абдуссалом бу ҳужумга қарши аксиламал кўрсатиб, Саъудия коалицияси ҳардоимгидек ҳарбий тўқнашувлар майдонида оғир зарбаларга дуч келганида, қуполлик ва ахмоқлик билан ноҳарбийларни нишонга олишни бошлайди,-деб эълон қилди.\nНоҳарбийларга ҳужум қилиш ҳамма нарсадан олдин Яманга қарши урушни давом эттиришда Арабистоннинг қодир эмаслигини кўрсатади, аммо мағлубиятни қабул қилиш ва урушни тўгатиш Ол-Саъуд учун оғирдир.\nЯман давлати Ол сауд режими томонидан " Швеция" келишувини кетмакет бузилаётганига эътироз билдирди


26 феврал 2021, Тошкент вақти: 21:37\nТошкент марказидаги Алишер Навоий номли Миллий боғ ҳудудида қурилаëтган аквариум лойиҳаси ижрочиси Polin Group лойиҳага оид айрим маълумотларни очиқлади.\nТурк ширкатининг номи очиқланмаган вакили маҳаллий матбуотга¸ аквариум сатҳининг 4300 квадрат метр¸ сиғими 1300 кубометр бўлиши ва унда 20 метрлик сув тўлатилган туннель ҳам қурилажагини билдирган. Бу аквариумда 3000 дан ошиқ балиқ бўлиши ва аквариумнинг кунига 1500 дан ошиқ одамни қабул қилиши айтилган.\nМиллий боғда Тошкент рамзларидан бири бўлган «Ëшлар кўли» (эски номи «Комсомол кўли» жойлашган. Ўтган йили айрим тошкентликлар Озодликка бу кўлнинг кўмиб ташланганини билдирган эди.\nАлишер Навоий номидаги Ўзбекистон Миллий боғи 2017 йил 18 сентябридан дельфинарий, "Америка тепалиги", сёрфинг учун жой ва савдо-кўнгилочар маркази қуриш учун ëпилган эди.\n2017 йил 4 сентябрь куни Вазирлар Маҳкамаси умумий қиймати 60 миллион долларлик бу лойиҳани маъқуллаган эди. Лойиҳа концепциясига мувофиқ, умумий майдони деярли 21 гектар бўлган боғ кунига 10 минг нафаргача мижозга хизмат кўрсатиши керак.\nБританиялик тадқиқотчи Кристен Ласслет ўтказган журналистик суриштирув давомида Миллий боғ 49 йиллик ижарага берилган «Stargate Systems» МЧЖсининг эгаси Тошкет шаҳар ҳокими Жаҳонгир Ортиқхўжаев экани маълум бўлган эди.\nҲукумат қарорига кўра, компанияга яна божхона имтиёзлари ва қурилишни тегишли лойиҳа ҳужжатларини топширмасдан бошлашга эксклюзив рухсатнома берилган. Боғнинг 2021 йил январида очилиши белгиланган.\nМиллий боғнинг ҳокимият эгаларига қарашли хусусий ширкатга пойтахт марказида «Disneyland” қуриш учун берилгани ижтимоий тармоқларда жиддий эътирозларга сабаб бўлган эди.


«Сен клубдан бу каби ирғитиб юборишларига лойиқ эмас эдинг». Лео Месси «Атлетико»га ўтиб кетган Луис Суаресга очиқ хат йўллади - Daryo\n19:01, 25.09.2020 40159\n«Сен клубдан бу каби ирғитиб юборишларига лойиқ эмас эдинг». Лео Месси «Атлетико»га ўтиб кетган Луис Суаресга очиқ хат йўллади\n«Барселона» ҳужумчиси Лионель Месси «Атлетико»га ўтиб кетган Луис Суаресга мурожаат қилди. Аргентиналик футболчи Instagram саҳифасида собиқ жамоадошига очиқ хат йўллади.\nКетганингни қабул қилишни бошладим, бироқ бугун кийиниш хонасига кирдим ва ўша ерда бўлаётган воқеаларни тўлиқ ҳис қилдим. Кунни сенсиз ўтказиш нақадар қийин бўлишини англаяпман, майдонда ҳам, унинг ташқарисида ҳам. Сени жуда соғинамиз. Неча йиллик биргаликдаги тушлик ва кечки овқатланишлар...\nСени бошқа клуб либосида кўриш ғалати бўлади, сенга қарши ўйнаш эса ундан ҳам ғалати. Сен «Барселона» тарихидаги энг муҳим ўйинчилардан бири эдинг, соврин ва индивидуал ютуқларинг туфайли муносиб хайрлашишларига лойиқ эдинг. Клубдан бу каби ирғитиб юборишларига лойиқ эмас эдинг. Бироқ мени энди ҳеч нима ажаблантирмаяпти. Янги саргузаштларингда барча яхши тилакларни билдириб қоламан. Сени жуда яхши кўраман. Яқинда кўришамиз, дўстим.\nЛионель Месси, «Барселона» футболчиси\nУругвайлик ҳужумчи «Барселона» билан амалдаги шартномасини бекор қилди ва «Атлетико» сафига ўтди.\nСуарес 2014 йилдан буён «Барселона»да тўп суриб келарди. У каталон клубида умумий миқдорда 283 та ўйин ўтказиб, 198 та голга муаллифлик қилди. 2019/20 йилги мавсумда ҳужумчи клуб миқёсида 36 ўйин ўтказиб, 21 гол урди ва 10 та голли амалга оширди.\n19:30, 22.09.2020 58265\n14:01, 20.09.2020 50320\n23:48, 28.09.2020 47189\n07:39 Бугун 690\n07:24 Бугун 1520\n07:09 Бугун 1897\n06:55 Бугун 169\n20:23, 25.10.2020 110450\n10:22, 26.10.2020 82117\n23:06, 25.10.2020 80579\n17:23, 26.10.2020 82653


Ўзбекистон ва Туркманистон Президентлари телефон орқали мулоқот қилди - Халқ сўзи\nЎзбекистон ва Туркманистон Президентлари телефон орқали мулоқот қилди\n18:10 29 Июнь 2020 Сиёсат\nПрезидент Гурбангули Бердимуҳамедов раҳбарлигида замонавий Туркманистон юксак муваффақиятларга эришгани – барқарор ижтимоий-иқтисодий ривожланаётгани, халқаро майдондаги нуфузи муттасил ортиб бораётгани алоҳида қайд этилди. Телефон мулоқоти чоғида икки томонлама ҳамкорликка доир ва минтақавий аҳамиятга молик долзарб масалалар кўриб чиқилди.\nПрезидентлар Ўзбекистон-Туркманистон дўстлик, яхши қўшничилик ва стратегик шериклик муносабатлари изчил мустаҳкамланиб бораётганини катта мамнуният билан таъкидладилар. Ўзаро манфаатли амалий ҳамкорликни, биринчи навбатда савдо, саноат, энергетика, қишлоқ хўжалиги, транспорт ва транзит ташувлари, туризм соҳаларида янада кенгайтириш зарурлиги қайд этилди.\nДавлат раҳбарлари чегераолди ҳудудлар ўртасидаги фаол алоқаларни давом эттириш, шунингдек, таълим ва маданий-гуманитар алмашинувларни кенгайтириш фикрини қўллаб-қувватладилар. Икки томонлама Ҳукуматлараро комиссия доирасида ҳамкорлик бўйича қўшма дастур ва лойиҳаларни ишлаб чиқишга келишиб олинди.\nЎзбекистон ва Туркманистон Президентлари коронавирус инфекцияси тарқалишига самарали қарши куршиш мақсадида тегишли идоралар даражасида яқиндан мулоқот ва мувофиқлашувни амалга ошириш муҳим эканини таъкидладилар. Суҳбат сўнгида давлат раҳбарлари қардош Ўзбекистон ва Туркманистон ўртасидаги муносабатларни ҳар томонлама ривожлантириш ва мустаҳкамлашда иккала томон ҳам қатъий эканини яна бир бор тасдиқладилар.


Бутун жаҳонга кулги бўлишми мақсад? Қачон ривожланамиз? — Sof.uz\nДавронбек Тожиалиев 30.09 10:11 3663 Колумнистлар\nЎтган йили Марғилонга борганимда болаларимни олиб, шаҳар истироҳат боғига чиқдим. Айланиб юрсак, бир ички ишлар майори мени тўхтатиб, қўл бериб сўрашди-да:\n— Нима учун соқол қўйиб юрибсиз? — деди.\n— Нима, мумкин эмасми?\n— Ҳа, мумкин эмас!\n— Қани, қаерда мумкин эмас?\n— Президентнинг қарори бор.\n— Қанақа қарор, қачон чиққан?\n— Фалон сонли қарор.\n— Хўш, унда нима дейилган?\n— Агар домла бўлса мумкин, 45 ёшдан кейин қўяверсин дейилган.\n— Ака, туҳмат қиляпсиз!\n— Кимга, нимага?\n— Президентга туҳмат қиляпсиз.\n— Ман сизга айтяпман-ку, шунақа қарор бор, деб.\n— Ака, ман журналистман, президентнинг ҳамма чиққан қарорларини кузатиб бораман. Майли, агар шунақа қарор бор бўлса, юринг идорага борамиз, шу қарор асосида деб протокол тўлдирасиз.\n— Эээ, ука ғалати экансиз, ман сизни огоҳлантирдим.\n— Асосингиз бўлса, кейин огоҳлантиринг.\n— Ука, барибир соқол сизга ярашмабди.\n— Ман уни сизга ёқиши учун қўймаганман...\nКеча БиБиСида чиққан Фарғона ҳокимининг "нутқи"дан кейин яна ўша "қарор" ҳақида эсладим.\nХалқда юртига ва унинг раҳбарига ишонч, Ўзбекистоннинг халқаро имиджи учун мисқоллаб обрў йиғилди. 2 йил ичида қилинган ишлар кейинги йилдаги турли қарорлар, соқол, рўмолга ўхшаган элементар инсон ҳуқуқларининг бузилиши ортидан ювилиб кетгандек.\nИжро этувчи ҳокимият суд ҳокимиятига уни қама, буни қама деб буйруқ бериши, кимнинг депутат бўлишини белгилаб бериши қайси қонунга тўғри келади?\nВилоят ҳокими бировнинг рўмоли, кийими, соч турмаги, соқоли каби шахсий масалаларга аралашиб юрса, унда қачон ривожланамиз?\n29.05 12:32 3098\n28.05 17:36 2675\nБугун, 12:52 49 Жаҳон\nБугун, 12:50 23 Жаҳон\nБугун, 12:04 55 Илм-фан\nБугун, 11:46 23 Ўзбекистон\nБугун, 11:41 88 Жаҳон


Афғонистон расмийлари ва Толибон вакиллари Парижда учрашади\nАфғонистон расмийлари, Толибон ҳаракати ва бошқа афғон фракциялари вакиллари шу ҳафтада Франция пойтахти Париж яқинида учрашиб Афғонистон келажагини муҳокама қилади.\nФранция Ташқи ишлар вазири Лорен Фабиусга кўра, Афғонистон Президенти Ҳамид Карзай учрашув ўтказилишини маъқуллаган.\nҚароргоҳи Парижда жойлашган Стратегик тадққиқотлар жамғармаси томонидан ташкиллаштирилаётган учрашув чоршанба куни бошланади.\nМазкур Жамғарма шу пайтгача Афғонистондаги фракциялар ўртасида иккита анжуман уюштирган.\nЧоршанба кунги учрашувда илк бор Толибон ҳаракати вакиллари, Афғонистон Олий тинчлик кенгаши ва йиллар давомида толибларга қарши урушган Шимолий альянснинг нуфузли вакиллари иштирок этиши кутилмоқда.\nҒарб ахборот агентликлари хабарига кўра, Толибон матбуот котиби учрашувда фақат маъруза қилиниши, аммо музокаралар ўтказилмаслигини айтган.


DANCE MUSIC FEST 2019 Winter уйғунлигидаги қайноқ қиш - UzNews.uz\nDANCE MUSIC FEST 2019 Winter уйғунлигидаги қайноқ қиш\n27 декабрь куни «Ўзбекистон» теннис клубида Dance Music Fest 2019 Winter фестивали бўлиб ўтади. Тадбир Ўзбекистон Республикаси Туризмни ривожлантириш давлат қўмитаси шафеълигида ўтказилади.\nDance Music Fest мухлисларининг кўпсонли илтимосларига кўра, бу йил мусиқа-рақс фестивалини иккинчи марта — энди қиш мавсумида — ўтказишга қарор қилинди. Кенг қамровли бу тадбир Ўзбекистон, Қозоғистон, Туркия ва Бельгия давлатларидан етти истеъдодли дижейни жамлайди.\nЎзбекистонлик иштирокчилар: Trace (Ойбек Жабборов), Cayote (Артём Ярич), Taker (Тимур Тазетдинов), KMRN (Кямран Туйчиев). Тошкент томошабинлари қозоғистонлик дижей Cybermode (Муса Алиев) билан ҳам танишадилар.\nТуркиялик диск-жокей ва продюсер Mahmut Orhan ва бельгиялик дижей Romeo Blanco фестивалнинг махсус меҳмонларига айланадилар. Машҳур мусиқачилар — дунёнинг етакчи электрон мусиқа фестивалларининг доимий иштирокчилари.\nАнъанага кўра Dance Music Fest бизни нафақат яқин ва узоқ хориж мамлакатларининг энг яхши дижейлари, балки дунё томошабинлари томонидан муносиб баҳоланган мусиқачиларнинг ёрқин ижод намуналари билан ҳам таништиради. Бу доим ёрқин, жўшқин тадбир! Ҳар бир фестиваль — энг яхши мусиқа ва аъло кайфият улашувчи унутилмас байрам!\nMahmut Orhan — туркиялик диск-жокей ва продюсер 2015 йилда Age of Emotions қўшиғи билан халқаро муваффақиятга эришди. Feel қўшиғи iTunes мусиқа платформасида биринчи ўринни, Ўзбекистоннинг Shazam чартида юқори поғонани эгаллади. 2017 йилда Махмут «Тахтлар ўйини» ремиксини чиқарди.\nRomeo Blanco — бельгиялик дижей, дунёнинг энг машҳур Tomorrowland электрон мусиқа фестивали бош саҳнасида, шу қаторда Tomorrowworld ва Tomorrowland Brasil фестивалларида 6 марта чиқиш қилган.\nCYBERMODE — Қозоғистондан чиққан лойиҳа. Дастлабки ижод намунаси — “Trump It” дунёнинг йирик лейблларидан бири “Hexagon” (Spinnin’ Records)да чиққан. Going Deeper билан ҳамкорлигини Martin Garrix, Tiesto, David Guetta, Don Diablo, Afrojack, Dada Life, Fedde Le Grand, Jay Hardway, Blasterjaxx, R3hab ва бошқалар қўллаб-қувватлашган. “Trump It” треки дунёнинг йирик Tomorrowland фестивалида ҳам ижро этилган.\nЧипта нархи: 100 000 ва 150 000 сўм.\nЧипталарни myticket.uz сайтида харид қилиш мумкин.\nМаълумот учун телефон: (+998) 99-899-8787.


17:11 / 06.05.2021\nПрезидент Шавкат Мирзиёев aвтомобилда йўловчи ташиш фаолиятини тартибга солишга оид қарор имзолади.\nҚарор билан, 2022 йил 31 декабргача муддатга эксперимент тариқасида якка тартибдаги тадбиркорларга 4 та ўриндиқли енгил автотранспортда йўловчи ташиш фаолияти билан шуғулланиш ҳуқуқи берилмоқда.\nБунда қуйидаги асосий талаблар қўйилган:\nҳайдовчи 21 ёшга тўлган, автомобил эса ишлаб чиқарилганига 10 йилдан ошмаган бўлиши;\nавтомобил техник хизмат кўрсатиш станцияларида ҳар 6 ойда камида бир маротаба техник кўрикдан ўтказилиши;\nҳайдовчи хусусий клиникаларда ёки оилавий поликлиникаларда ойлик тиббий кўрикдан ўтиши лозим.\nШунингдек, якка тартибдаги тадбиркорларга такси фаолияти билан шуғулланиш учун бошланғич тўлов 5 баробарга камайтирилиб, 690 минг сўмни, ойлик тўлов 1,5 баробарга камайиб, 425 минг сўмни ташкил қилади.\n2021 йил 1 сентябрдан бошлаб, ЯТТ сифатида такси фаолияти билан шуғулланиш фақатгина мижозларни излаш бўйича интерактив хизмат кўрсатувчи компаниялар (агрегаторлар) хизмати орқали амалга оширилади (масалан, Yandex Taxi).\nЯкка тартибдаги тадбиркор – тадбиркорлик фаолиятини юридик шахс ташкил этмаган ҳолда, мустақил равишда, ўзига мулк ҳуқуқи асосида тегишли бўлган мол-мулк негизида, шунингдек, мол-мулкка эгалик қилиш ва (ёки) ундан фойдаланишга йўл қўядиган ўзга ашёвий ҳуқуқ асосида амалга оширувчи жисмоний шахсдир.\nЯкка тартибдаги тадбиркорлик фаолияти қандай ташкил этилади? Улар қандай солиқ тўлайди?\nЖисмоний шахсларнинг таксичилик қилишига рухсат бериш ҳақида 2017 йилдан бери айтиб келинаётган, амалда эса бажарилмаётганди. Орада президентнинг шу масаладаги бир нечта ҳужжатлари ва оғзаки топшириқлари ижросиз қолиб кетди.\nМазкур президент қарори билан, такси автомобилларига қўйилган талаблар тасдиқланди: сариқ рангда ёнувчи «TAXI» белгиси ва салонга махсус девайслар ўрнатиш барча таксичилар учун мажбурий бўлади. Юридик шахс мақомидаги таксичиларга берилган имтиёзлардан жисмоний шахслар фойдалана олмайди. Бу ҳақда батафсил ушбу ҳаволада танишинг.\n15:25 / 17.06.2021\nМосквада хорижий «права»га эга ҳайдовчилар такси хизматига ишга олинмайдиган бўлди\n17:49 / 06.05.2021


Ўзбекистон Хитойни ўз уйида мағлубиятга учратди\nЎзбекистон миллий терма жамоаси «China cup-2019» мусобақасида Хитойга қарши майдонга тушиб, 1:0 ҳисобида ғалаба қозонди ва 3-ўрин соҳибига айланди.\nКупер, келажак, кино – ҳаммаси ҳақида батафсил\nМенинг шартномамга нима ёзилган, биласизми? Жаҳон чемпионатига чиқишимиз кераклигини айтилган. Менинг шартномамда\nЭктор Купер Хитойдаги мусобақада қатнашадиган таркибни эълон қилди\nАйни дамда Ўзбекистон миллий терма жамоаси бош мураббийи Эктор Купер иштирокида Ўзбекистон футбол ассоциацияси мажлислар залида матбуот анжумани бўлиб ўтмоқда.\nЭктор Купер: «Япониядан уч очко олиш учун майдонга тушамиз»\nЎзбекистон терма жамоаси бош мураббийи Эктор Купер Япония билан учрашув олдидан ОАВ ходимлари саволларига жавоб қайтарди. «Эртага Осиёнинг кучли ... қилгандим. Кейинчалик бу хато қарор экани маълум бўлди. Ушбу хатони Ўзбекистон терма жамоасида такрорламайман. Бу ерда ишга бошқача ёндошаяпман. ...\nЎзбекистон футболчилари машҳур карикатурачи нигоҳида\nмашҳур карикатурачиларидан бири Омар Момани Ўзбекистон терма жамоасининг Осиё Кубогида кўрасатаётган ўйинларига муносабат билдирди. У ўзининг навбатдаги ижодий ишини терма жамоамизнинг ...\nЎзбекистон терма жамоаси футболчиси 6 ойга четлатилди\nЎзбекистон терма жамоаси ва «Пахтакор» клуби вингери Жалолиддин Машарипов ОФК томонидан дисквалификацияга учради, деб хабар бермоқда «Сhampionat.asia». Осиё ... Корея (U23) учрашувидан кейин ҳакамга қарата сув идишини отган Ўзбекистон терма жамоаси аъзоси Жалолиддин Машарипов ўртоқлик ўйинларидан ...\nБугун Ҳасанбой Дўсматов ва яна 9 боксчимиз рингга кўтарилади\n«Губернатор кубоги» мусобақаси бўлиб ўтмоқда. Ушбу мусобақада Ўзбекистон терма жамоаси боксчилари ҳам иштирок этишмоқда. Миллий олимпия ...\nЎзбекистон терма жамоаси — жаҳон чемпиони!\nўтказилган меҳрибонлик уйлари ўртасидаги жаҳон чемпионатида Ўзбекистон терма жамоаси ғолиб чиқди. 14-17 ёшдаги футболчилар иштирок этаётган мундиалда Ўзбекистон терма жамоаси дастлаб, Покистон билан 0:0 ... Пенальтилар сериясида дарвозабонимиз Сергей Исломовнинг маҳорати Ўзбекистон терма жамоасига жаҳон чемпионлигини тақдим этди. Меҳрибонлик ...\nМосквада ўтаётган меҳрибонлик уйлари ўртасидаги жаҳон чемпионатида Ўзбекистон терма жамоаси мусобақанинг финалига чиқди. Бу ҳақда миллий олимпия ... хабар берилди. 14-17 ёшдаги футболчилар иштирок этаётган мундиалда Ўзбекистон терма жамоаси дастлаб, Покистон билан 0:0 ҳисобида дуранг ўйнашди, ...\nуйлари ўртасида бошланган жаҳон чемпионатида илк бор қатнашаётган Ўзбекистон терма жамоаси гуруҳ босқичидан чиқишга эришди. Бу ҳақда «Сhampionat.asia» ... чиқишга эришди. Бу ҳақда «Сhampionat.asia» хабар бермоқда. Ўзбекистон терма жамоаси қуръага кўра Россия ва Покистон терма жамоалари ...


Гога Ҳидоятов. Отамнинг ёрқин сиймоси (1990) - www.ziyouz.uz\nБош саҳифа МатбуотҚайта қуриш даври матбуотиГога Ҳидоятов. Отамнинг ёрқин сиймоси (1990)\nГога Ҳидоятов. Отамнинг ёрқин сиймоси (1990)\nЧоп этилган 22.04.2022 06.04.2021 МуаллифZiyouz.uz\nОтам оламдан кўз юмганига ўттиз йил бўлди, бироқ мен ҳамон биз бирга бўлганимиз ўша кунлар ёди билан яшайман. У маним учун ҳалоллик ва садоқат билан халққа хизмат қилишнинг ҳамишалик ёрқин намунасидир. Ўз навбатида халқимиз уни меҳр ва ихлос туйғуларига чулғади.\nТуғма артист эди у. Ажойиб овози, ёрқин истеъдоди турли хил соҳаларда ҳам намоён бўларди. Қадимий миллий куйларни дуторда назокат билан хониш қилишини, шарқ мусиқасини бутун жилолари билан нозик ҳис этишини унинг ҳозирда ҳаёт дўстлари ҳамон яхши эслайдилар. У ниҳоятда чаққон, уста қиличбоз эди. Саҳна маҳоратининг барча усулларини пухта эгаллаган эди. Лекин у ёзувчилик истеъдодидан ҳам бенасиб бўлмаганлигини, унинг пьесаси асосида саҳналаштирилган «Аваз» спектакли ўттизинчи йилларда Ҳамза номли театрда муваффақият билан намойиш этилганлигини ҳамма ҳам билавермаса керак.\nБуларнинг барчасини фавқулодда табиий истеъдод билан изоҳлаш мумкиндир, бироқ уларни равнақ топтириш ва рўёбга чиқариш жуда катта ирода ва меҳнат машаққатини тақозо этарди. Мен деярли Ҳамза номли театр бағрида ўсдим, унинг тўнғич авлоди вакилларини яхши биламан ва артистлик меҳнатининг нақадар оғирлигидан бохабарман. Ҳамма дам олишга қайтаётганида артист учун иш куни бошланади. Бирор кеч ҳам уларнинг бўш вақтлари йўқ. Эрталабдан яна машқлар давом этади, зеро ижоддан ташқарида кечган ҳаёт артистни карахтликка маҳкум этиши мумкин. Оддий хизматчидан ҳам паст ҳақ эвазига артист иккиёқлама — ҳам жисмонан, ҳам маънавий жиҳатдан оғирчиликларга дош бериши керак. Саҳнани чинакамига севган ва ўз халқига чексиз садоқатли ижодкоргина ана шу машаққатларга ўз ихтиёрича рози бўлади.\n1951 йилда 51 ёшли отамни врачлар пенсияга чиқардилар ва шу пайтдан бошлаб, «Отелло» спектакли ҳафтада бир марта ўйналадиган бўлди. Отам бу ролни 500 марта саҳнага олиб чиқди. Ва ҳамиша театр зали одамга лиқ тўла бўлди, ҳайрат овозлари, қарсаклар ёғилар, саҳна юзи гулларга тўлиб кетарди. У эса хориган ва чарчаган кўйи ярим кечаси кириб келар, фақат кўзларидаги ёлқингина бахтиёрликдан масрур эканлигини кўрсатиб турарди. 1958 йилнинг апрелида 500-марта ўйналган спектаклдан парчаларчи кўрган киши 16 йил давомида бу тимсолга сайқал берган Аброр Ҳидоятовнинг маҳоратидан бир зумгина воқиф бўлади, холос. Шунинг учун ҳам Англия парламент делегацияси Шекспир ватанида ҳам ҳеч ким ҳеч қачон Отеллони бу қадар истеъдод билан ўйнамагани ҳақида эътироф этганлар, буюк Папазян ва Хорава унинг қаршисида бош эгганлар.\nЎша пайтларда уни саҳнада кўрган кишилар ўзларини бахтиёр ҳис этганлар, чунки унинг сиймосида куч-қувватга тўлган улуғвор ёрқин санъатнинг гувоҳи бўлганлар. Мен спектаклни ўттиз мартагача кўрган кишиларни, унинг барча монологларини ёддан билган одамларни, бу мўъжизани ўз кўзлари билан кўриш учун олис шаҳарлардан махсус йўлга чиққанларни билардим. Лекин саҳнада бу қадар маҳоратга отам қанчалар буюк меҳнат эвазига эришгани жуда озчиликка маълум.\nУ рол ўйнайдиган кун ҳаммамиз учун ҳам ўзига хос кун ҳисобланарди. У саҳарда — соат олтиларда ўриндан турарди. Еттиларга қадар боғда у-бу юмуш билан банд бўлар, сўнг нонуштага ўтирар, кейин эса хонага кириб кетиб, ҳар бир воқеа, кичик саҳна, монолог ва луқмаларни бирбир қайтарар, ҳар бир сўзнинг тиниқ ва аниқ талаффуз этилишига интиларди. Бундай машқ кундузи соат бирга қадар давом этарди. Кундузи соат иккида эса, оиламизнинг садоқатли ва саховатли хизматчиси Файя опа ош сузар ва ҳаммамиз дастурхон атрофига ўтирардик. Отам бу аснода ҳеч кимга деярли сўз қотмас, бутунлай ўз роли оғушида бўларди. У фақат ҳар биримизга диққат билан разм ташлар, гўё ўз ролига сингдириш учун ҳар биримиздан алланарсаларни қидираётгандай бўларди.\nСоат тўртда уйдан чиқиб, театргача яёв борарди. Соат беш яримда уни сартарош Виктор кутиб олар ва бир соат мобайнида грим қилиш билан шуғулланарди. Спектакл ўйинлари у пайтларда етти яримда бошланарди. Отам ярим соат мобайнида чуқур ўйга чўмганича жим ўтирар, еттида секин ўрнидан туриб, ҳар бир қадамини ўлчагандай саҳна томон юрарди. Ҳар бир қадам уни саҳнага яқинлаштирар ва ҳар бир қадам олижаноб ва ҳалол, соддадил ва ишонувчан ҳабаш ички дунёсига олиб кирарди. Соат еттию ўттизда эса, у шуҳрат ва бахт ёғдусини таратиш учун саҳна бағрига отилишга шай бир ҳолатда турарди. Тўрт соат давомида зал тўла томошабинларни бутунлай ўз ҳукмида ушлаб турар, оҳ уриш ва ҳайратдан ёқа ушлашга мажбур этарди. Спектакл ниҳоясига етгач, зал бир лаҳзагина сув сепгандай жимиб қолар, орадан яна бир неча дақиқа ўтиб, ўзига келган халойиқнинг ларзакор қарсакларидан зал титраб кетарди.\nЎзи эса яна бир кун рол таъсирида бўларди. Унинг бутун ҳаёти ана шундай давом этганди.\nДарҳақиқат, у ҳаётда ҳам худди Отелло янглиғ тўғрисўз ва ҳалол инсон эди. Бирор марта ҳазил учун ҳам ёлғон сўзлаганини мен эслолмайман. Бировни мазах қилиш ёхуд кишилар нуқсонидан кулиш унинг учун ёт эди. «Агар ёру дўстинг сени ҳурмат қилсин десанг, ҳеч қачон ёлғон гапирма», дегувчи эди отам.\n1921 йилдан партия сафларига кириб, 37 йил давомида унинг содиқ аъзоси бўлди. У ўша пайтлардаги коммунистларга хос ҳаёт кечирди, мен бу ўринда, коммунистик аҳлоқ талабларидан бироз бўлса-да чекиниш аёвсиз жазоланадиган 30-40-йилларни назарда тутаяпман, яъни ҳамма Ватан ва эртанги кун илинжида яшарди. Биз ҳам иш ҳақига таяниб кун кечирардик. Оғир кунларда баъзан қарз-ҳавола билан рўзғор тебратишларини ота-оналаримиз биздан яширишмасди. Бу ҳол биз болаларда уларнинг ҳалоллигига ишонч туйғуларини мустаҳкамлар эди. Онам — СССР халқ актрисаси Сора Эшонтўраеванинг бирор қимматбаҳо тақинчоғи бўлмаган. Онамнинг фақат 1953 йилдагина олтин халқа сотиб олганлари ёдимда — хонадонимизда байрам бўлиб кетган эди.\nАтрофимизни ўзига тўқ кишилар қуршаган бўлсалар-да, бизлар — болалару катталар ҳасад туйғусидан батамом йироқ эдик. Отамнинг билган-нетгани — иш, ижод, театр эди. У саҳнасиз, театрнинг ҳидисиз, ҳамкор ҳамкасбларисиз ўз ҳаётини тасаввур эта олмасди. Ана шундай буюк ҳаёт оқими қаршисида барча ялтираган ва буюм ҳолидаги қимматбаҳо нарсалар ўз туси ва аҳамиятини йўқотар эди. Кимларгадир бу сўзларим эриш туюлар, лекин отам биз учун халққа садоқат билан хизмат қилишнинг ҳамишаликка ёрқин намунаси бўлиб қолаверади.\nГога Ҳидоятов, профессор, тарих фанлари доктори\n«Гулистон» журнали, 1990 йил, 8-сон\nРукнларҚайта қуриш даври матбуоти, СанъатТегларАброр Ҳидоятов, Гога Ҳидоятов\n← Аввалги Аввалги Иқбол Мирзо. Зарб (ҳикоя)\nКейинги → Кейинги: Ҳамиджон Ҳомидий. Маърифатни олқишлаб…


Скачать Муслима кундалиги [APK] v1.3 на Андроид бесплатно\nАссаламу алайкум ва роҳматуллоҳи ва баракотуҳу!\nМуҳтарам опа сингиллар ушбу дастур сизга нафақат кундалик ишларингизни тартиблашда, балки намоз вақтларини аниқлаштиришда ҳам кўмакчи бир тақвимдир. Оддий тақвимлардан фарқли ўлароқ унда зуҳо ва таҳажжуд намозлари вақти ҳам берилган. Зеро бу икки намознинг ҳам улуғлиги ва фазилатли эканлиги ҳадисларда таъкидланган. Эслатиб ўтамиз: намоз вақтлари шаҳардан шаҳарга фарқ қилади. Шунинг учун дастурнинг “Созлаш” саҳифасида жойингизни аниқланг.\nҲар бир кун санаси берилар экан, ўша кунда рўза тутиш фарз, суннат ёки аксинча ман этилганлиги қайд қилинган. Шунингдек байрамларимиз ва алоҳида аҳамиятли кунлар ҳам эсдан чиқмаган. Ўша кунга тегишли ҳадислар ва маълумотлар келтирилган. Улар Шайх Муҳаммад Содиқ Муҳаммад Юсуфнинг “Ҳадис ва ҳаёт” силсиласидан олинган.\nКундалик ҳар кунги ишларингизни соатлар бўйича тартиблашингиз учун қулай бир ҳолда тузилди. “Кун тартиби” саҳифасида муҳим ишларингизни унутмаслигингиз учун эсламталар қўшишингиз мумкин.\n“Харид зарурати” саҳифаси аёлларимиз учун жуда долзарб. Чунки биз ҳамиша ниманидир харид қилишимиз керак бўладию, баъзан рўйхатдан бирор нарса унутилади. Умид қиламизки, энди камчиликларга йўл қўйилмайди.\nШунингдек айни қўлланмада сиз ҳар куни янги таомлар рецептларини ҳам топасиз. Таомларга керакли масаллиқлар юртимизда мавжудлигига аҳамият берилди ва фаслга мослаб танланди. Ҳар бир таомнинг рецептини батафсил ўрганишни истасангиз ва фотоларни кўрмоқчи бўлсангиз www.muslimaat.uz сайтига мурожаат қилинг.\nЯна сиз учун керакли деб ҳисоблаб тавсия этганимиз: фарзанд тарбияси рукнидир. Ҳар бир она ўз фарзандининг тарбияли бўлмоғини орзу қилади. Шундай экан, айни борада болалар психологлари, жаҳондаги машҳур педиатрлар тавсиялари, қолверса миллий диний анъаналаримиздан келиб чиққан ҳолда ушбу маслаҳатларни жамлашга уриндик.\nАёллар учун ўта муҳим бўлган мавзу бу гўзаллик. Сир эмаски оилаларимизнинг мустаҳкамлиги баъзан аёлларимизнинг ўзларига нисбатан аҳамиятлари бўлишларига, ташқи кўринишларига боғлиқ бўлиб қолади. Айни мақсадни кўзлаб, уй шароитида яхшилашимиз мумкин бўлган жиҳатлар эътиборга олинган ҳолда, керакли маслаҳат ва тавсияларни “Гўзаллик” саҳифасида топасиз.\n“Календар” саҳифасида ойлик календарни милодий ҳамда хижрий саналар кўринишида тақдим қилдик. Бу календар янги ой чиқиш кунини билишда ҳамда аёлларна хос ҳолатларни белгилаб боришда қўл келади.\nДастурда қўшимча ўлароқ ҳозирги кунда махсулотларда учрайдиган зарарли элементлар (E-моддалар) ва кир ювишда кийимларда эҳтиёт белгиларнинг изоҳларини топасиз.\nАзиз Муслима опа сингиллар! Қўлингиздаги ушбу кундалик сизу бизга икки дунёда манфаатли бўлишини сўраймиз. Агар саҳву хатолар учраса, узр сўраймиз. Мақул келган жиҳатлари учун эса дуоларингиздан умидвормиз!\nv1.3, 23.01.2016 (universal) [APK]\nv1.2, 02.12.2015 (universal) [APK]\nv1.1, 07.08.2015 (universal) [APK]\nGoogle Play ID: com.alkhorazmiy.muslimakundaligi\nДругие приложения от разработчика Al Khorazmiy